Diari Oficial de la Generalitat Valenciana


Sumari del DOGV 9241, del 23-12-2021 (2021/12722)

DECRET 193/2021, de 3 de desembre, del Consell, d'organització i funcionament dels centres integrats públics de Formació Professional de la Comunitat Valenciana.
-----------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2021/12/03/193**

### Versions

 22/02/2023 - Actualitat  Text inicial: 24/12/2021 - 21/02/2023 

### Dades del document

Número de DOGV
:   9241

Data del DOGV
:   23-12-2021

Secció del DOGV
:   I. DISPOSICIONS GENERALS

Número del document
:   2021/12291


Data del document
:   03-12-2021

Organisme emissor
:   Conselleria d'Educació, Cultura i Esport

Tipus de document
:   Decret

Anàlisi jurídica

 Descriptors 

:   * Conselleria d'Economia Sostenible, Sectors Productius, Comerç i Treball
    * Conselleria d'Educació, Cultura i Esport
    * Conselleria d'Educació, Cultura i Esport
    * ensenyament públic
    * ensenyament professional
    * formació professional
    * legislació

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

**Versió vigent: 22.02.2023 -**

**Decret 193/2021, de 3 de desembre, del Consell, d'organització i funcionament dels centres integrats públics de Formació Professional de la Comunitat Valenciana.**

 

[**(DOGV núm. 9241 de 23.12.2021)**](https://dogv.gva.es/datos/2021/12/23/pdf/2021_12855.pdf)

 

 

**ÍNDEX**

 

**Títol I. Disposicions generals**

**Títol II. Organització dels Centres Integrats Públics**

**Capítol I. Criteris d****’organitzaci****ó**

**Capítol II. Òrgans unipersonals de govern**

**Secció primera. La direcció**

**Secció segona. Resta de l****’equip directiu**

**Capítol III. Òrgans col·legiats de participació**

**Capítol IV. Òrgans de coordinació i departaments**

**Títol III. Funcionament dels centres integrats Públics de Formació Professional**

**Capítol I. Autonomia**

**Capítol II. Model de gestió pedagògica i organitzativa**

**Capítol III. Model de gestió economicofinancera**

**Títol IV. Accions formatives en els Centres Integrats públics**

**Títol V. Drets, deures i participació social de l****’alumnat i dels seus representants legals en els Centres Integrats P****úblics**

**Títol VI. Avaluació dels Centres Integrats públics**

**Capítol I. Avaluació interna**

**Capítol II. Avaluació externa**

**Disposicions addicionals**

**Disposició derogatòria**

**Disposicions finals**

 

 

La Llei orgànica 5/2002, de 19 de juny, de les qualificacions i de la Formació Professional, té per objecte l’ordenació d’un sistema integral de Formació Professional, qualificacions i acreditació que puga respondre amb eficàcia i transparència a les demandes socials i econòmiques a través de les diverses modalitats formatives i afavorisca la inserció laboral i la formació al llarg de la vida. L’article 11.4 d’aquesta llei defineix els Centres Integrats de Formació Professional com aquells que imparteixen ofertes formatives dirigides tant a l’obtenció de títols com de certificats de professionalitat.

Finalment, en la disposició addicional cinquena, regula que les administracions públiques, en l’àmbit de les seues competències, consolidaran una xarxa estable de centres de Formació Professional que permeta harmonitzar l’oferta i avançar en la qualitat d’aquesta, xarxa de la qual formaran part també els Centres Integrats públics, i d’altra banda, preveu que els centres autoritzats per a impartir Formació Professional del sistema educatiu que reunisquen els requisits necessaris puguen impartir també Formació Professional per a l’ocupació.

Per part seua, el Reial decret 1558/2005, de 23 de desembre, modificat pel Reial decret 564/2010, de 7 de maig, regula els requisits bàsics dels Centres Integrats de Formació Professional i determina les competències atribuïdes a les administracions de les comunitats autònomes quant a l’organització de la xarxa de Centres Integrats de titularitat pública, així com preveu l’existència de Centres Integrats de titularitat privada.

La Llei orgànica 2/2006, de 3 de maig, d’educació, regula els estudis de Formació Professional del sistema educatiu, determinant en el seu article 39.5 que podran realitzar-se en els Centres Integrats.  D’igual manera, en el seu article 42.1 indica que correspon a les administracions educatives, en l’àmbit de les seues competències, programar l’oferta dels ensenyaments de Formació Professional.

Els articles 107.2 i 118.5 de la Llei orgànica 2/2006, de 3 de maig, d’Educació, assenyalen que, en relació amb el règim jurídic i a la participació en el funcionament i el govern dels Centres Integrats de Formació Professional, s’estarà al que es disposa en la Llei orgànica 5/2002, de 19 de juny, de les Qualificacions i de la Formació Professional, i a les normes que la desenvolupen.

La Llei 30/2015, de 9 de setembre, per la qual es regula el sistema de Formació Professional per a l’ocupació en l’àmbit laboral, estableix en l’article 14.2.b que els Centres Integrats de Formació Professional de titularitat pública podran impartir Formació Professional per a l’ocupació.

El Reial decret 34/2008, de 18 de gener, pel qual es regulen els certificats de professionalitat, disposa en l’article 12.1 que les accions formatives corresponents a certificats de professionalitat podran impartir-les els Centres Integrats de Formació Professional i en el seu article 12 bis, regula, així mateix, els requisits generals dels centres que impartisquen la formació conduent a l’obtenció d’un certificat de professionalitat.

D’altra banda, l’article 29 del Reial decret 1224/2009, de 17 de juliol, de reconeixement de les competències professionals adquirides per experiència laboral, preveu que els Centres Integrats podran ser autoritzats per l’administració competent en cada àmbit territorial per a desenvolupar les diferents fases d’instrucció i resolució del procediment d’avaluació, reconeixement i acreditació de l’experiència professional prèvia i vies no formals de formació.

En el Reial decret 127/2014, de 28 de febrer, es regulen aspectes específics de la Formació Professional Bàsica dels ensenyaments de Formació Professional del sistema educatiu, s’aproven catorze títols professionals bàsics, es fixen els seus currículums bàsics i es modifica el Reial decret 1850/2009, de 4 de desembre, sobre expedició de títols acadèmics i professionals corresponents als ensenyaments establits en la Llei orgànica 2/2006, de 3 de maig, d’educació.

La disposició addicional quarta del Reial decret 127/2014, de 28 de febrer, atribueix a les administracions educatives la competència per a establir i autoritzar altres ofertes formatives de Formació Professional adaptades a les necessitats de l’alumnat amb necessitats educatives específiques i, en relació amb aquesta atribució competencial, s’estableixen en l’Ordre 73/2014, de 26 d’agost, de la Conselleria d’Educació, Cultura i Esport, els programes formatius de qualificació bàsica.

El Decret 115/2008, d’1 d’agost, del Consell, pel qual es regulen els centres integrats de formació professional a la Comunitat Valenciana, va establir el marc normatiu per a la creació dels primers Centres Integrats en la Comunitat Valenciana, tant públics com privats, i la seua estructura fonamental d’organització.

Després de la creació i el funcionament de 15 Centres Integrats Públics en la Comunitat Valenciana, és necessari establir un marc normatiu que desenvolupe l’organització i funcionament d’aquests i que millore la qualitat dels Centres Integrats existents, i els de nova creació que amplien la xarxa de Centres Integrats, per a satisfer les necessitats formatives de la ciutadania actualment, i els dote d’eines per a l’adequació de l’oferta normativa d’una manera àgil concorde a les exigències actuals.

Per això, s’aprova el present decret, que regula de forma ordenada i sistemàtica l’estructura d’organització i gestió d’aquests Centres Integrats públics, tant dels dependents de l’Administració educativa i el seu règim acadèmic com dels dependents de l’Administració laboral, enumera els òrgans de govern i participació social i les seues funcions, i desenvolupa nous òrgans de coordinació i aspectes relatius al model de gestió econòmica, al funcionament d’aquests i a la seua avaluació.

A més, es trasllada la regulació bàsica que establia el Decret del Consell 115/2008, 1 d’agost, sobre els centres integrats privats, per a aglutinar tota la normativa que regula aquesta matèria en una sola norma.

Respecte als nous òrgans de coordinació, es creen amb la finalitat de garantir una formació integrada i de qualitat, un sistema d’informació i orientació educativa i professional integrades, la implementació dels procediments per al reconeixement i l’avaluació de les competències professionals que els siguen encomanats, a més de mantindre i crear una relació fluida amb les empreses.

Respecte al sistema d’avaluació dels Centres Integrats, el present reglament preveu dues formes de control: una avaluació externa, tant del pla d’actuacions dels Centres Integrats públics com dels ensenyaments que s’imparteixen, i una avaluació interna, del seu propi funcionament, de cadascun dels plans i activitats que es duguen a terme i dels resultats aconseguits al final de cada curs.

Els òrgans de govern i de coordinació del centre integrat impulsaran en l’àmbit de les seues competències la realització d’aquest procés d’autoavaluació.

Aquest reglament recull tots els aspectes fonamentals per a fomentar la generació de valors traduïbles en competitivitat i promoció social a la Comunitat Valenciana. Això implica que la seua estructura de funcionament preste una especial atenció a l’oferta de Formació Professional en tots els seus nivells i modalitats, de manera que responga adequadament i amb anticipació suficient als requeriments d’un escenari en continu procés de canvi i que tinga sempre present el potencial d’empoderament, d’enriquiment, tant individual com col·lectiu, que la formació de cada centre integrat té.

A més, el professorat i els formadors i formadores tenen, segons el que s’estableix en la Llei 15/2010, de 3 de desembre, de la Generalitat, d’autoritat del professorat, un reconeixement institucional i legal de l’autoritat del professorat que estimule al mateix temps el seu reconeixement social perquè repercutisca en un clima escolar òptim i proporcione a l’alumnat els valors de respecte i reconeixement de la tasca docent.

Els Centres Integrats de Formació Professional tenen com a fonament el servei a la ciutadania, i, per a això, han de satisfer les seues necessitats i expectatives quant a formació i qualificació professional, cosa que constitueix un objectiu només assolible mitjançant un procés de millora contínua dels sistemes de gestió i dels resultats que es vagen aconseguint. Per a això, caldrà ajustar-se al que s’estableix en el Decret 41/2016, de 15 d’abril, del Consell, pel qual s’estableix el sistema per a la millora de la qualitat dels serveis públics i l’avaluació dels plans i programes en l’Administració de la Generalitat i el seu sector públic instrumental.

Com a conseqüència de tot el que s’ha exposat, és necessària l’aprovació d’aquest reglament, que s’estructura en un títol I, que estableix les disposicions generals per a la creació, autorització i organització fonamental dels Centres Integrats; un títol II, que regula l’organització dels centres integrats Públics de Formació Professional; un títol III, relatiu al funcionament dels centres integrats Públics de Formació Professional; un títol IV relatiu a les accions formatives en els centres integrats Públics de Formació Professional; un títol V, dedicat a l’alumnat dels Centres Integrats públics, els seus representants legals i els seus drets; i en últim lloc, un títol VI, referit a l’avaluació dels Centres Integrats públics.

En la tramitació d’aquesta norma s’han respectat els principis de bona regulació previstos en l’article 129 de la Llei 39/2015, d’1 d’octubre, del procediment administratiu comú de les administracions públiques: principis de necessitat, eficàcia, proporcionalitat, seguretat jurídica, transparència i eficiència. Respecte als principis de necessitat i eficàcia, la norma s’adequa a l’objectiu de desplegar la normativa bàsica recollida en la Llei orgànica 2/2006, de 3 de maig, d’educació, i la seua modificació realitzada per la Llei orgànica 3/2020, de 29 de desembre, per la qual es modifica la Llei orgànica 2/2006, de 3 de maig, d’educació, així com la resta de normativa indicada en els paràgrafs anteriors. Quant al principi de proporcionalitat, la norma conté la regulació adequada i imprescindible i estableix les obligacions necessàries a fi d’atendre l’objectiu que es persegueix. Es compleix, així mateix, el principi de seguretat jurídica, ja que la norma s’emmarca adequadament en la resta de l’ordenament jurídic, ja que respon al repartiment competencial establit en la Constitució Espanyola i en l’Estatut d’Autonomia de la Comunitat Valenciana, assumeix de manera coherent els mandats disposats en la normativa estatal bàsica, en la normativa autonòmica i en la normativa europea, sent totes aquestes disposicions normatives en vigor que són aplicables directament a l’organització i funcionament dels centres públics que imparteixen ensenyaments de Formació Professional.

El principi de transparència s’ha vist garantit mitjançant la participació activa de les persones destinatàries d’aquest decret en l’elaboració d’aquest, a través de la negociació en tots els àmbits de participació: Mesa Sectorial d’Educació, Consell Valencià de la Formació Professional i el Consell Escolar Valencià.

Respecte al principi d’eficiència, la regulació que es planteja ha tingut en consideració com a principi inspirador la reducció de càrregues administratives implícites en l’aplicació d’aquesta norma, s’han disposat les estructures d’organització, de funcionament i de participació del conjunt de la comunitat educativa, que han sigut considerades adequades, oportunes i imprescindibles per al compliment de l’objectiu que persegueix la norma i el desenvolupament de l’autonomia de gestió dels centres educatius, tenint en compte la racionalització dels recursos públics disponibles.

El projecte de decret ha sigut tractat en la Mesa Sectorial d’Educació de 14 i 23 de gener de 2020; en la reunió del Consell Valencià de la Formació Professional de 19 de maig de 2020, i compta amb el dictamen previ del Consell Escolar Valencià de 2 d’abril de 2020.

Aquest decret està inclòs en el Pla normatiu de l’Administració de la Generalitat de 2021.

Per tot això, a proposta conjunta del conseller d’Educació, Cultura i Esport i del conseller d’Economia Sostenible, Sectors Productius, Comerç i Treball, de conformitat amb l’article 28.c de la Llei 5/1983, de 30 de desembre, del Consell, conforme amb el Consell Jurídic Consultiu, amb la deliberació prèvia del Consell, en la reunió de 3 de desembre de 2021,

 

**Índex** **▲**

 

DECRETE

 

TÍTOL I  
 Disposicions generals

 

**Article 1. Objecte**

Aquest decret té per objecte regular la creació, l’autorització i l’organització dels Centres Integrats de Formació Professional, així com el funcionament dels centres integrats Públics de Formació Professional, en l’àmbit de la Comunitat Valenciana.

 

**Article 2. Definició i tipus**

1. Són Centres Integrats de Formació Professional aquells que s’autoritzen com a tals i que impartisquen els dos subsistemes de formació professional, de formació professional inicial i de formació per a l’ocupació, referits al Catàleg Nacional de Qualificacions Professionals, i que conduïsquen a títols de formació professional i certificats de professionalitat.

2. Els Centres Integrats disposaran d’una oferta modular, flexible i de qualitat, amb abast als dos subsistemes existents, per a donar resposta tant a les necessitats dels sectors productius com a les necessitats individuals i les expectatives personals de promoció professional.

3. Els Centres Integrats incorporaran serveis integrats d’informació i orientació professional i col·laboraran, si és el cas, amb l’Institut Valencià de Qualificacions Professionals en l’avaluació i acreditació de competències professionals adquirides per mitjà de l’experiència laboral i altres aprenentatges no formals.

4. Els Centres Integrats a la Comunitat Valenciana podran ser públics o privats, de nova creació o procedir de la transformació d’altres d’existents, i podran rebre subvencions i altres ajudes, incloses les de règim de concerts educatius en el cas dels Centres Integrats Privats, per a finançar les accions formatives i els serveis que presten. Aquests centres facilitaran la participació dels agents socials més representatius en l’àmbit de la Comunitat Valenciana i aquelles altres organitzacions empresarials i sindicals representatives en l’àmbit territorial d’actuació dels centres.

 

**Article 3. Objectius dels Centres Integrats**

Els Centres Integrats tenen, principalment, els objectius següents:

1. Respondre a les necessitats individuals de qualificació i del mercat laboral de la Comunitat Valenciana, fomentant el mutu coneixement i la interrelació entre el sistema formatiu i l’entorn productiu.

2. Facilitar l’accés dels joves a la primera ocupació i afavorir la conservació i millora del lloc de treball del personal treballador per mitjà d’una oferta formativa de qualitat que promoga l’aprenentatge permanent i la capacitat d’adaptació als canvis socials, organitzatius i tecnològics que es manifesten en els sectors productius de la Comunitat Valenciana.

3. Proporcionar un servei d’informació i orientació professional sistemàtic i no discriminatori, i garantir que totes les persones puguen prendre decisions respecte a les seues possibilitats i necessitats de formació professional, en el marc d’una xarxa integrada d’informació i orientació.

4. Impulsar la millora de les aptituds i competències dels usuaris promovent projectes de mobilitat, perfeccionament professional i cooperació en un context europeu.

5. Optimitzar i potenciar l’ús eficient i coordinat dels recursos públics destinats a la formació professional.

6. Fomentar la igualtat real entre homes i dones.

7. Col·laborar amb les administracions competents per a facilitar la integració social i la inclusió dels individus o grups desfavorits en el mercat laboral.

8. Potenciar un model de formació professional immersa en el medi sociocultural, promotora de la sostenibilitat, l’equilibri ecològic en els processos de producció i el benestar social.

 

**Article 4. Creació, transformació, modificació, supressió i denominació de Centres Integrats de titularitat pública**

1. La Generalitat estableix la xarxa pública de Centres Integrats de Formació Professional, després d’oït el Consell Valencià de Formació Professional.

2. La Generalitat podrà crear Centres Integrats que depenguen de la conselleria competent en matèria d’educació, i Centres Integrats que depenguen de la conselleria competent en matèria d’ocupació.

3. Es crearan, transformaran, modificaran i suprimiran mitjançant un decret del Consell, a proposta de les conselleries competents en matèria d’educació i d’ocupació.

4. La transformació de centres dependents de les conselleries competents en matèria d’educació i d’ocupació en Centres Integrats es farà per ordre conjunta de les dues conselleries. Al seu torn, la modificació de centres integrats Públics de Formació Professional es farà per ordre conjunta de les conselleries competents en matèria d’educació i d’ocupació.

5. Els centres de titularitat pública als quals es refereix la present norma tindran la denominació genèrica de centres integrats Públics de Formació Professional, i tindran la denominació específica que determinen les conselleries competents en matèria de Formació Professional del sistema educatiu i Formació Professional per a l’ocupació, prèvia consulta al Consell Valencià de Formació Professional.

6. La denominació completa del centre figurarà a la façana de l’edifici de manera visible en el cartell identificatiu, així com en els documents, certificats, sobres i correspondència en general, en la llengua pròpia del municipi d’acord amb la zona de predomini lingüístic que li corresponga segons els articles 35 i 36 de la Llei 4/1983, de 23 de novembre, d’ús i ensenyament del valencià, juntament amb el logo identificatiu de la Generalitat i de la conselleria competent en matèria d’educació o de la d’ocupació, segons corresponga, d’acord amb la normativa vigent d’identitat corporativa de la Generalitat.

7. No podran existir centres integrats Públics de Formació Professional amb la mateixa denominació específica o que puga induir a error o confusió amb altres centres de formació.

 

**Article 5. Creació, transformació, modificació, supressió i denominació de Centres Integrats de titularitat privada**

1. Els centres integrats de titularitat privada, es denominaran: Centre Integrat Privat de Formació Professional.

2. L’autorització, modificació o transformació d’un Centre Integrat Privat de Formació Professional es farà mitjançant una ordre conjunta de les conselleries competents en matèria d’educació i d’ocupació, després d’oït el Consell Valencià de Formació Professional.

3. L’autorització d’un Centre Integrat Privat de Formació Professional podrà ser revocada mitjançant una ordre conjunta de les conselleries competents en matèria d’educació i d’ocupació, quan no es complisquen els requisits que estableix aquest decret i els que estableix amb caràcter bàsic el Reial decret 1558/2005, de 23 de desembre, després d’oït el Consell Valencià de Formació Professional i amb audiència prèvia del titular, si és el cas.

4. La denominació completa del centre figurarà a la façana de l’edifici de manera visible en el cartell identificatiu, així com en els documents, certificats, sobres i correspondència en general, en la llengua pròpia del municipi d’acord amb la zona de predomini lingüístic que li corresponga segons els articles 35 i 36 de la Llei 4/1983, de 23 de novembre, d’ús i ensenyament del valencià, juntament amb el logo identificatiu de la Generalitat i de la conselleria competent en matèria d’educació o de la d’ocupació, segons corresponga, d’acord amb la normativa vigent d’identitat corporativa de la Generalitat.

 

**Article 6. Funcions**

1. Seran funcions dels Centres Integrats de Formació Professional, les següents:

a) Impartir les ofertes formatives conduents a títols de formació professional i certificats de professionalitat de les famílies o àrees professionals que tinguen autoritzades i altres ofertes formatives, preferentment associades al Catàleg nacional de qualificacions professionals, per a donar resposta a demandes emergents de les persones o de l’entorn productiu.

b) Desenvolupar vincles de col·laboració amb el sistema productiu del seu entorn (sectorial i comarcal o local), en els àmbits següents: formació de personal docent, formació d’alumnes en centres de treball i la realització de pràctiques professionals, orientació professional i participació de professionals del sistema productiu en la impartició de formació, detecció de necessitats de qualificació, formació permanent de treballadors, investigació i desenvolupament de noves qualificacions emergents i desenvolupament de materials curriculars.

c) Informar i orientar les persones usuàries, per a facilitar l’accés, la mobilitat i el progrés en els itineraris, formatius i professionals, en col·laboració amb l’organisme competent en matèria de formació professional, tant ocupacional com contínua.

d) Col·laborar amb l’Institut Valencià de Qualificacions Professionals i específicament, quan siga procedent, en els procediments d’avaluació i acreditació de les competències professionals adquirides per les persones a través de l’experiència professional o de procediments no formals d’acord amb el que s’establisca en el desplegament de l’article 8 de la Llei orgànica 5/2002, de 19 de juny, de les qualificacions i de la Formació Professional.

e) Col·laborar amb els Centres de Formació, Innovació i Recursos Educatius específics de formació professional (CEFIRE).

f) Col·laborar amb les agències de desenvolupament local i els seus corresponents organismes establits en l’àmbit comarcal i en el de les mancomunitats.

g) Col·laborar amb els centres de referència nacional i observatoris de professions i ocupacions.

h) Desenvolupar i impulsar amb les empreses i els interlocutors socials del seu entorn projectes d’innovació i desenrotllament, estenent les experiències a la resta de centres de formació professional.

i) Potenciar la millora permanent i la projecció nacional i internacional del centre, impulsant l’organització i participació en projectes europeus de mobilitat, cooperació o perfeccionament professional.

j) Actuar com a centre singular, per a la formació respecte d’una o diverses famílies professionals, així com en l’anàlisi permanent de les qualificacions professionals d’un sector d’activitat econòmica, de la seua evolució i adaptació a l’àmbit territorial, en relació amb el Catàleg nacional de qualificacions professionals, amb la coordinació sectorial de l’Institut Valencià de Qualificacions Professionals.

k) Impulsar l’establiment de mesures de gestió de qualitat i millora contínua que els permeta incrementar l’eficàcia interna i l’adequació dels processos.

l) Impulsar i desenvolupar accions i projectes formatius de caràcter innovador.

m) Aquelles altres funcions de naturalesa anàloga que determinen les administracions competents.

2. Per a dur a terme les funcions assenyalades, els Centres Integrats podran subscriure acords i convenis de col·laboració amb organitzacions empresarials i sindicals, empreses, institucions i altres organismes, entitats i administracions per a l’aprofitament de les infraestructures i els recursos disponibles, que contribuïsquen a desenvolupar accions formatives de qualitat, que en el supòsit dels Centres Integrats públics requerirà la delegació prèvia de la conselleria competent en matèria d’educació o competent en matèria d’ocupació, segons de qui depenguen.

3. Els centres integrats Públics de Formació Professional podran impartir, a més de l’oferta formativa indicada en l’article 5.1 del present decret, altres accions formatives no vinculades al Catàleg nacional de qualificacions professionals relacionades amb les famílies professionals que tinguen assignades, que atenguen les demandes de formació i les perspectives de desenvolupament econòmic i social derivades de la realitat socioeconòmica de l’àrea d’influència del centre, amb l’autorització prèvia de l’òrgan competent de l’administració titular del centre.

 

**Article 7. Condicions dels Centres Integrats**

Els Centres Integrats de Formació Professional, a més dels requisits que estableix aquest decret, hauran de complir les condicions contingudes en la normativa bàsica estatal que regule els requisits bàsics dels Centres Integrats de Formació Professional.

 

**Article 8. Autonomia dels Centres Integrats**

1. Els Centres Integrats disposaran d’un model de gestió pedagògica, organitzativa, econòmica i de personal que en garantisca l’autonomia, en el marc de les disposicions vigents i per a l’èxit dels objectius assenyalats.

2. A aquest efecte, elaboraran un projecte funcional de centre en què s’establisca el sistema organitzatiu, els procediments de gestió, els projectes curriculars de cicle formatiu, les programacions didàctiques i el pla d’acció tutorial.

3. L’administració de què depenguen o a la qual estiguen adscrits els centres, segons els casos, tenint en compte les ofertes formatives i els serveis que caracteritzen cada centre, així com les característiques específiques dels grups destinataris, determinarà els terminis d’admissió de l’alumnat, els períodes de matrícula, l’organització temporal de les diferents ofertes formatives, així com aquelles qüestions de règim intern que afecten el personal que hi preste serveis. Especialment, aquests centres permetran un accés eficaç de les persones adultes i treballadores a les ofertes formatives i serveis, tenint en compte la disponibilitat d’aquestes persones usuàries.

4. Per a garantir la qualitat de les accions del projecte funcional de centre, s’implantarà un sistema de millora contínua en cada centre, els criteris de qualitat i els indicadors del qual estiguen en relació amb els objectius del dit projecte, i que, almenys, avalue el grau d’inserció laboral de l’alumnat i persones usuàries, a més del nivell de satisfacció d’aquests.

 

**Article 9. Professorat**

Per a exercir la docència en els Centres Integrats de Formació Professional, serà necessari complir els requisits generals de titulació, així com els que a aquest efecte s’establisquen en les normes que aproven els títols de formació professional i els certificats de professionalitat.

 

**Article 10. Òrgans comuns dels Centres Integrats**

Tots els Centres Integrats, tant públics com privats, comptaran almenys amb els òrgans de govern, participació i coordinació. següents:

1. Els òrgans unipersonals de govern d’un Centre Integrat de Formació Professional seran, almenys, els següents: direcció del centre, direcció d’estudis i administració, que constituiran l’equip directiu del centre. Mentre no es dote el lloc d’administració, les seues funcions seran assumides per la secretaria.

2. Els òrgans col·legiats de participació seran el Consell Social i el Claustre de Professorat.

3. Els Centres Integrats de Formació Professional comptaran amb els òrgans de coordinació necessaris per a garantir les funcions següents: una formació integrada i de qualitat, un sistema d’informació i orientació professional integrats, capacitat per al reconeixement i avaluació de les competències professionals, si és el cas, i per a l’establiment de relacions amb les empreses.

 

**Article 11. Funcions generals dels òrgans unipersonals de govern dels Centres Integrats**

1. La direcció del centre integrat tindrà les funcions següents:

a) Dirigir i coordinar totes les activitats del centre i exercir-ne la representació.

b) Convocar i presidir els actes acadèmics i les reunions dels òrgans col·legiats del centre.

c) Proposar a la titularitat del centre el nomenament i, si és el cas, el cessament dels òrgans unipersonals de govern, una vegada escoltats els òrgans col·legiats respectius.

d) Dirigir i coordinar el projecte funcional de centre, avaluar-ne el grau de compliment i promoure plans de millora.

e) Exercir la direcció de tot el personal adscrit al centre i adoptar les resolucions que siguen procedents d’acord amb les normes aplicables.

f) Fomentar i facilitar la subscripció d’acords i convenis de col·laboració, amb l’aprovació prèvia del Consell Social, amb empreses, entitats i altres administracions per a impartir la formació integrada i vetlar pel seu compliment adequat.

g) Elaborar i executar el pressupost, autoritzant els ingressos i les despeses, ordenar els pagaments i visar els certificats i els documents oficials del centre. Justificar la gestió econòmica del centre davant de la titularitat d’aquest.

h) Contractar, si és el cas, els recursos humans necessaris per a dur a terme les accions formatives i altres serveis programats.

i) Afavorir el desenvolupament d’accions formatives per al personal docent i formador.

j) Qualssevol altres que li siguen encomanades per la titularitat del centre.

2. Les funcions de la direcció d’estudis seran les següents:

a) Exercir, per delegació de la direcció del centre, la direcció del personal docent.

b) Coordinar les activitats de caràcter acadèmic.

c) Confeccionar els horaris acadèmics i verificar-ne el compliment, junt amb la resta dels òrgans unipersonals del centre.

d) Participar en l’elaboració i la revisió del projecte funcional de centre.

e) Organitzar els actes acadèmics.

f) Fomentar la col·laboració i participació dels òrgans responsables de la coordinació en accions formatives, informatives o d’innovació.

g) Qualssevol altres que li siguen encomanades per la titularitat d’aquest.

3. Les funcions de l’administració seran les següents:

a) Ordenar el règim administratiu del centre, de conformitat amb les directrius establides per la direcció.

b) Exercir la secretaria dels òrgans col·legiats i de participació del centre, estendre acta i donar fe dels acords a què s’arribe, amb el visat de la direcció.

c) Custodiar les actes, els expedients, els llibres, els arxius i qualsevol altra documentació pròpia del centre.

d) Expedir les certificacions que sol·liciten les autoritats o els usuaris del centre.

e) Exercir, per delegació de la direcció del centre, la direcció del personal d’administració i serveis del centre.

f) Junt amb la direcció del centre, elaborar i executar el pressupost, proposant i autoritzant, si és el cas, els ingressos i gastos; proposar i ordenar, si és el cas, els pagaments, i visar les certificacions i els documents oficials del centre. Justificar la gestió econòmica del centre davant la titularitat d’aquest.

g) Qualssevol altres que li siguen encomanades per la titularitat d’aquest.

 

**Article 12. Aspectes generals dels òrgans col·legiats de participació dels Centres Integrats**

1. El Consell Social és l’òrgan de participació de la societat en els Centres Integrats de Formació Professional.

2. El Consell Social estarà compost per dotze membres amb dret de vot, d’acord amb la distribució següent:

— Quatre representants de la Generalitat, un dels quals serà la persona titular de la direcció del centre, que assumirà la presidència del Consell, i els tres restants seran designats per acord de les conselleries competents en matèria d’ocupació i en educació.

— Quatre representants del centre, elegits pel Claustre de Professorat.

— Quatre representants dels agents econòmics i socials més representatius amb presència en el Consell Valencià de Formació Professional: dos membres de les organitzacions empresarials i dos més de les organitzacions sindicals.

— La persona titular de l’administració del centre, que actuarà exercint la secretaria del Consell Social, amb veu i sense vot.

3. Les funcions del Consell Social seran les següents:

a) Establir les directrius per a elaborar el projecte funcional de centre i aprovar i avaluar el dit projecte.

b) Aprovar el pressupost i els comptes de gestió del centre.

c) Fer el seguiment de les activitats formatives del centre, assegurant la qualitat i el rendiment dels serveis.

d) Emetre informe amb caràcter previ al nomenament de la direcció del centre.

e) Col·laborar en l’establiment de contactes amb empreses, institucions i entitats per a facilitar el desenvolupament del projecte funcional del centre.

f) Qualssevol altres que li siguen atribuïdes per la titularitat del centre, en relació amb la condició de centre integrat.

4. El Claustre de Professorat és l’òrgan de participació del professorat en l’activitat del centre.

5. El Claustre de Professorat serà presidit per la direcció i estarà constituït per tot el professorat que preste serveis en el centre.

6. El Claustre de Professorat tindrà les funcions següents:

a) Formular a l’equip directiu i al Consell Social propostes per a l’elaboració del projecte funcional de centre.

b) Promoure iniciatives en l’àmbit de l’experimentació i de la innovació pedagògica i en la formació permanent del professorat.

c) Participar en l’elaboració de plans de millora de qualitat del centre.

d) Elegir els seus representants en el Consell Social del centre.

e) Qualssevol altres que li siguen atribuïdes per la direcció del centre.

 

**Article 13. Organització de recursos humans**

Els Centres Integrats de Formació Professional, per al compliment dels seus objectius i el desenvolupament de les funcions que tenen encomanades, organitzaran els seus recursos humans amb un model de gestió que en garantisca l’autonomia, en el marc de les disposicions vigents i per a l’èxit dels objectius assenyalats.

 

**Índex** **▲**

 

TÍTOL II  
 Organització dels centres integrats públics

 

CAPÍTOL I  
 Criteris d’organització

 

**Article 14. Professorat******[1]****

1. En els centres integrats Públics de Formació Professional podran contractar-se, com a experts, professionals qualificats per a impartir aquells ensenyaments que per la seua naturalesa ho requerisquen, en les condicions que establisquen les administracions competents.

2. En els centres públics dependents de la conselleria competent en matèria d’educació o de la conselleria competent en matèria d’ocupació podran exercir la docència els funcionaris dels cossos de catedràtics d’Ensenyament Secundari, professors d’Ensenyament Secundari i professors tècnics de Formació Professional, d’acord amb les especialitats previstes en les normes per les quals s’aproven els títols de formació professional. Així mateix, podran impartir docència les funcionàries i els funcionaris adscrits a l’administració d’ocupació quan reunisquen els requisits específics disposats en els certificats de professionalitat.

3. La realització d’accions formatives de certificats professionals en els centres d’oferta integrada o centres integrats públics de Formació Professional, correspon al personal docent depenent de la conselleria competent en matèria de formació professional del sistema educatiu.

4. El professorat podrà impartir docència en les accions formatives en les quals participe l’organisme competent en matèria de formació professional per a l’ocupació, quan estiga autoritzat per la direcció general competent en formació professional del sistema educatiu.

5. Per a impartir docència en els centres integrats Públics de Formació Professional, en els programes formatius de qualificació bàsica caldrà ajustar-se al que es disposa en la normativa per la qual es regulen els programes formatius de qualificació bàsica a la Comunitat Valenciana.

6. El personal que preste els seus serveis en centres integrats Públics de Formació Professional estarà subjecte al règim d’incompatibilitats dels empleats públics.

 

**Article 15. Estructura organitzativa**

1. L’equip directiu dels centres integrats Públics de Formació Professional definit en l’article 10.1 del present decret respectarà la paritat entre dones i homes, llevat que no fora possible, per raons fundades i objectives, degudament motivades.

2. Així mateix, podran existir altres òrgans unipersonals en funció de les característiques i oferta formativa de cada centre, en funció de la regulació que establisca l’administració titular del centre.

3. Els òrgans col·legiats de participació són els establits per als Centres Integrats en l’article 10.2 d’aquest decret: el Consell Social i el Claustre de Professorat.

4. Els òrgans de coordinació docent són:

a) La comissió de coordinació pedagògica

b) Els departaments

c) Els equips docents

5. Els centres integrats Públics de Formació Professional proposaran, a la conselleria corresponent, els departaments o òrgans de coordinació que consideren necessari disposar, a més dels corresponents a les diferents famílies professionals, al departament de formació i orientació laboral i, al departament d’informació i orientació educativa i professional, per al millor desenvolupament de les funcions que tenen assignades. Per a això, tindran en compte el que es disposa en el projecte funcional i el crèdit horari assignat per a tasques de coordinació per la conselleria titular del centre.

6. Correspondrà a la conselleria competent en matèria de Formació Professional del sistema educatiu, aprovar l’estructura organitzativa que s’establisca en el Projecte Funcional d’aquests.

 

**Índex** **▲**

 

CAPÍTOL II  
 Òrgans unipersonals de govern

 

Secció primera. La direcció

 

**Article 16. Nomenament de la direcció**

1. La direcció dels Centres Integrats de titularitat pública serà proveïda pel procediment de lliure designació entre funcionariat públic amb experiència acreditada en l’àmbit de la Formació Professional.

2. En el cas de Centres Integrats de titularitat de l’Administració educativa, el nomenament s’efectuarà conforme als principis de mèrit, capacitat i publicitat i amb la consulta prèvia als òrgans col·legiats del centre, i el realitzarà la persona titular de la direcció general competent en matèria de Formació Professional del sistema educatiu, a proposta de la direcció territorial corresponent en matèria d’educació de la província.

3. En el cas de Centres Integrats de titularitat de la conselleria competent en matèria de Formació Professional per a l’ocupació, el nomenament s’efectuarà tenint en compte la normativa bàsica d’aplicació.

 

**Article 17. Cessament i absència de la direcció**

1. En els centres integrats Públics de Formació Professional de titularitat de l’Administració educativa, la direcció podrà ser destituïda amb caràcter discrecional i la motivació de la resolució de cessament farà referència a la competència per a adoptar-la.

A més, la direcció cessarà en les seues funcions en produir-se alguna de les causes contemplades en la normativa vigent per a les direccions dels centres públics d’Educació Secundària.

2. En els Centres Integrats de titularitat de la conselleria competent en matèria de Formació Professional per a l’ocupació, el cessament de la direcció es regirà pel que es disposa en la Llei 4/2021, de 16 d’abril, de la Generalitat, de la Funció Pública Valenciana, o la normativa que la substituïsca.

3. En cas d’absència, vacant o malaltia de la direcció, es farà càrrec provisionalment de les seues funcions la vicedirecció, si n’hi ha, o la direcció d’estudis que propose la direcció en defecte d’això, i se’n donarà compte al consell social quan es preveja una absència o malaltia de duració superior a quinze dies.

 

**Article 18. Funcions de la direcció**

La direcció tindrà les funcions assenyalades en l’article 11.1 del present decret i les assenyalades per a les direccions dels centres públics d’Educació Secundària en la normativa vigent. Així mateix, en aplicació de l’article 13.2.j del Reial decret 1158/2005, de 23 de desembre, a més tindrà assignades les següents funcions:

1. Organitzar la impartició de l’oferta formativa determinada per la conselleria competent en matèria de Formació Professional del sistema educatiu.

2. Proposar, per a la seua autorització, a la direcció general competent en matèria de Formació Professional per a l’ocupació, i si és el cas, a requeriment d’aquesta, la programació de les accions formatives a impartir en aquest àmbit que forme part del pla d’actuació del centre integrat.

3. Proposar, per a la seua autorització, a l’administració titular del centre, i si és el cas, a requeriment d’aquesta, la programació de les accions formatives no vinculades al catàleg nacional de qualificacions que forme part del pla d’actuació del centre integrat.

4. Garantir i facilitar la informació sobre el centre integrat als diferents sectors de la comunitat educativa, així com als que interactuen en el mercat laboral i els òrgans col·legiats de govern del centre.

5. Promoure els convenis de col·laboració amb els centres de treball per al desenvolupament del mòdul de formació en centres de treball i pràctiques no laborals, subscriure’ls i assumir la responsabilitat de la seua execució i custòdia.

6. Promoure els convenis de col·laboració per al desenvolupament de la modalitat dual, subscriure’ls i assumir la responsabilitat de la seua execució i custòdia.

7. Impulsar i afavorir l’habilitació del professorat com a personal assessor i avaluador per al reconeixement de la competència professional adquirida per experiència laboral i formació no formal, segons el que s’estableix en el Reial decret 1224/09, així com facilitar la participació del centre en els procediments de reconeixement convocats per l’administració competent.

8. Subministrar la informació que siga requerida per les autoritats educatives i d’ocupació competents.

9. Dirigir la realització d’informes trimestrals de les activitats de seguiment de l’execució del projecte funcional del centre que realitzarà l’equip directiu per al claustre de professorat i el consell social.

10. Garantir el compliment de les condicions exigides per a la impartició de les diferents accions formatives que s’impartisquen en el centre.

11. Coordinar la resta de l’equip directiu per a complir les funcions pròpies dels Centres Integrats Públics.

 

**Índex** **▲**

 

Secció segona. Resta de l’equip directiu

 

**Article 19. Nomenament, cessament i suplència de la resta de l****’equip directiu**

1. En els centres integrats Públics de Formació Professional, el nomenament i cessament dels restants membres de l’equip directiu es realitzarà per resolució de la persona responsable de la direcció territorial competent en matèria d’educació o de formació per a l’ocupació segons corresponga, a proposta de la direcció del centre, oït el consell social, d’entre el funcionariat públic docent de carrera.

2. La conselleria competent en matèria de Formació Professional del sistema educatiu determinarà, en funció de les característiques i oferta formativa de cada centre, el total de les hores lectives dedicades a les funcions de direcció. L’equip directiu del centre decidirà la distribució d’aquestes hores lectives entre els seus diferents membres, sense que per això puga quedar cap dels seus membres sense càrrega lectiva.

3. El cessament dels membres de l’equip directiu es podrà produir per les causes regulades en la normativa vigent per als equips directius dels instituts d’Educació Secundària. A excepció de l’administració, el mandat dels òrgans unipersonals finalitza amb el cessament de la direcció. No obstant, el personal titular d’aquests òrgans continuarà en funcions fins a la presa de possessió de qui ostente la nova titularitat.

4. En cas d’absència o malaltia de qualsevol membre de l’equip directiu, la direcció del centre designarà la persona de l’equip directiu que es farà càrrec provisionalment de les seues funcions, i es donarà compte d’això al consell social quan es preveja una absència o malaltia de duració superior a quinze dies.

5. En tots els Centres Integrats Públics, el nomenament, cessament o remoció de l’administrador o de l’administradora es realitzarà de conformitat amb la normativa vigent en matèria de funció pública.

 

**Article 20. Funcions de les direccions d****’estudis**

1. Les direccions d’estudis tindran les funcions assenyalades en l’article 11.2 del present decret i les assenyalades en la normativa vigent per a les direccions d’estudis dels instituts d’Educació Secundària. A més, tindrà les següents funcions:

a) Elaborar i coordinar el pla de formació del professorat i formadors o formadores que imparteixen docència en el centre integrat.

b) Coordinar les activitats complementàries organitzades en el centre integrat que no tinguen caràcter extraescolar.

c) Fomentar la participació dels diferents sectors de la comunitat educativa, així com dels que interactuen en el mercat laboral, especialment pel que fa a l’alumnat, per a facilitar i orientar la seua organització i donar suport al treball del consell de delegats i delegades.

d) Procurar l’aprofitament òptim de tots els recursos didàctics i dels espais existents en el centre i, a aquest efecte, organitzar la utilització i el funcionament dels tallers i laboratoris d’ús comú a tots els ensenyaments i activitats formatives que s’impartisquen en el centre, així com elaborar i coordinar amb les direccions de departament les propostes de necessitats de material per a l’elaboració del projecte de pressupost, que comunicarà a l’administració o, si és el cas, a la secretaria.

e) Coordinar l’acció de les tutores o tutors, amb la col·laboració dels departaments implicats, en la implementació i desenvolupament del pla d’informació i orientació educativa i professional i del pla d’acció tutorial inclòs en els projectes curriculars.

f) Coordinar la participació dels departaments en els procediments de reconeixement de la competència professional adquirida per experiència laboral i formació no formal, convocats per l’administració competent.

g) Mantindre relacions fluides amb els centres de treball per a facilitar la realització del mòdul de formació en centres de treball i el mòdul de pràctiques no laborals, així com coordinar els treballs del departament que organitze aquesta formació.

h) Reestructurar, durant el temps que dure la realització dels mòduls esmentats en el punt 7, els horaris del professorat i formadors o formadores de l’equip educatiu afectat, amb la finalitat de respondre a les necessitats de la resta de l’alumnat del centre i vetlar perquè les tutories compten amb els recursos tecnològics suficients per a un efectiu seguiment de les pràctiques formatives i la seua posterior avaluació.

i) Vetlar pel compliment de les especificacions del pla de plurilingüisme del centre.

2. En cas d’existir més d’una direcció d’estudis, l’assignació específica a cadascun d’ells haurà de constar en el Projecte Funcional del Centre Integrat, aprovat pel Consell Social d’aquest, on les funcions establides en el present decret s’exerciran de manera col·laborativa, aplicant els principis d’eficiència i eficàcia.

 

**Article 21. Funcions de l****’administraci****ó**

L’administrador o administradora tindrà a més de les funcions assenyalades en l’article 11.3 del present decret les següents funcions:

1. Coordinar al personal d’administració i serveis per a facilitar els procediments de reconeixement de la competència professional adquirida per experiència laboral o formació no formal i custodiar els expedients generats per aquests procediments.

2. Realitzar l’inventari general del centre integrat i mantindre’l actualitzat, amb la col·laboració dels responsables dels òrgans de coordinació, així com disposar el que corresponga sobre la seua utilització i conservació.

3. Elaborar el projecte de pressupost del centre integrat, junt amb la direcció del centre.

4. Vetlar pel manteniment del centre i del seu equipament, d’acord amb les indicacions de la direcció.

5. Coordinar les accions de formació del personal d’administració i serveis.

6. Vetlar pel compliment de les especificacions dels plans i el programa plurilingüe de l’Administració educativa referent a l’ús administratiu de les llengües oficials.

7. Participar en l’elaboració de la proposta del pla d’actuació, juntament amb la resta de l’equip directiu.

8. Donar a conéixer, difondre públicament i suficientment a tota la comunitat educativa i als diferents sectors que interactuen en el mercat laboral la informació sobre normativa i assumptes d’interés general o professional que arribe al centre.

9. Diligenciar i ordenar el procés d’arxivament i custodiar els documents oficials del procés d’avaluació i de tots els documents oficials que siguen generats en el centre integrat.

10. Vetlar pel compliment de les disposicions existents en matèria de protecció de dades.

 

**Índex** **▲**

 

CAPÍTOL III  
 Òrgans col·legiats de participació

 

**Article 22. Comissions del Consell Social**

1. El consell social dels centres integrats Públics de Formació Professional, en virtut de la seua autonomia organitzativa, podrà constituir les comissions que estime convenients, bé amb caràcter estable o bé amb caràcter transitori, per a tractar assumptes determinats.

2. La funció de les comissions consistirà a estudiar, deliberar i proposar al ple l’adopció de decisions sobre matèries que se li hagen atribuït, a més de totes les funcions atribuïdes i previstes en l’article 14.3 del Reial decret 1558/2005, de 23 de desembre, o normativa que el substituïsca.

3. Totes les comissions estaran presidides pel president o presidenta del consell social dels centres integrats Públics de Formació Professional, o la persona en qui delegue d’entre les o els vocals del consell, i actuarà com a secretaria la del ple, o la persona que designe d’entre els que ostenten la representació de la Generalitat.

4. Sense perjudici de l’anterior, en el Consell Social hauran de constituir-se aquelles comissions que el Decret 252/2019, de 29 de novembre, del Consell, de regulació de l’organització i el funcionament dels centres públics que imparteixen ensenyaments d’Educació Secundària Obligatòria, Batxillerat i Formació Professional, o normativa que el substituïsca, atribueix als consells escolars i que siguen aplicables per a tots els centres docents públics i privats concertats no universitaris de la Comunitat Valenciana.

 

**Article 23. Claustre de professorat**

1. El claustre de professorat tindrà les funcions assenyalades en l’article 12 del present decret i en la normativa vigent per als claustres dels instituts d’Educació Secundària. Així mateix, tindrà assignades, a més, les següents funcions:

a) Aprovar els projectes curriculars de cicle formatiu del centre, els projectes socioeducatius de programes formatius de qualificació bàsica del centre i els projectes d’accions formatives de Formació Professional per a l’ocupació i les seues modificacions anuals, que s’incorporaran al pla d’actuació de centre integrat.

b) En els centres integrats Públics de Formació Professional de titularitat de l’Administració educativa, emetre un informe amb caràcter previ al nomenament de la direcció del centre, sobre tots els projectes de direcció presentats a la convocatòria.

c) Aportar a l’equip directiu criteris generals per a l’elaboració d’horaris del professorat i alumnat, i per a la utilització d’espais comuns i de l’equipament didàctic.

d) Avaluar, al final de cada curs, el projecte curricular de cada cicle formatiu, el projecte socioeducatiu de cada programa formatiu de qualificació bàsica, els projectes d’accions formatives de Formació Professional per a l’ocupació que s’impartisquen en el centre i el procés d’ensenyament i l’evolució del rendiment escolar.

e) Informar el Consell Social sobre el projecte funcional i el pla d’actuació, elaborats per la direcció del centre.

f) Avaluar tots els aspectes docents inclosos en el projecte funcional del centre i en el pla d’actuació del centre, seguint el pla proposat per la comissió de coordinació pedagògica per a realitzar aquesta avaluació.

2. El claustre de professorat dels respectius Centres Integrats Públics regularà el seu propi funcionament, dins dels límits establits per les administracions titulars dels centres. Aquesta regulació serà recollida en els respectius reglaments de règim interior de cada centre integrat, que complirà amb les següents directrius:

a) El reglament de règim interior és una norma interna que inclou el conjunt d’objectius, principis, drets, responsabilitats i normes pels quals es regula la convivència de tots els membres de la comunitat educativa.

b) Els centres docents elaboraran el seu reglament de règim interior, que haurà d’incloure, entre altres, les normes que garantisquen el compliment del pla de convivència.

c) El reglament de règim interior concretarà i adaptarà, en el context del centre educatiu, el contingut del Decret 39/2008, de 4 d’abril, del Consell, sobre la convivència en els centres docents no universitaris sostinguts amb fons públics i sobre els drets i deures de l’alumnat, pares, mares, tutors o tutores, professorat i personal d’administració i serveis.

d) El reglament de règim interior dels centres públics serà revisat i autoritzat per la conselleria competent en matèria d’educació.

e) Els centres privats concertats comunicaran a la conselleria amb competències en matèria d’educació l’aprovació del seu reglament de règim interior.

 

**Índex** **▲**

 

CAPÍTOL IV  
 Òrgans de coordinació i departaments

 

**Article 24. Òrgans de coordinació docent**

1. Els centres integrats Públics de Formació Professional comptaran amb els òrgans de coordinació docent necessaris per a garantir:

a) una formació integrada i de qualitat;

b) un sistema d’informació i orientació educativa i professional integrat;

c) la implementació dels procediments per al reconeixement i l’avaluació de les competències professionals que els siguen encomanats;

d) una relació fluida amb les empreses.

2. Els Centres Integrats comptaran, com a mínim, amb els òrgans de coordinació enumerats en l’article 15, tenint en compte el que es disposa en l’article 15.5 sobre els departaments que es poden proposar la constitució i el que es disposa en l’article 38.7 del present reglament sobre la possibilitat de proposar la creació d’altres òrgans de coordinació.

 

**Article 25. Departaments de famílies professionals**

1. Els departaments de famílies professionals són els òrgans bàsics encarregats de planificar, coordinar, desenvolupar i avaluar la formació relacionada amb la família professional corresponent.

2. En el centre integrat es constituirà un departament per cada família professional que el centre estiga autoritzat a impartir.

3. El departament de cada família professional estarà integrat pel professorat i per les persones formadores o expertes que impartisquen accions formatives corresponents a aquesta família professional, incloent-hi el professorat dels mòduls dels programes formatius de qualificació bàsica quan no existisquen departaments didàctics de les seues especialitats, i hauran d’ajustar-se en tot cas al que es preveu en la normativa que regule el funcionament dels instituts d’Educació Secundària.

4. Quan en un centre s’impartisquen mòduls que poden ser impartits per professorat de diferents especialitats o per professorat especialista, i la prioritat de la seua atribució no estiga establida per la normativa vigent, la direcció adscriurà aquests ensenyaments a una de les especialitats segons el criteri d’idoneïtat i capacitació, atenent la planificació dels recursos humans del centre.

5. Les funcions dels departaments de família professional són les següents:

a) Formular propostes a la comissió de coordinació pedagògica relatives a l’elaboració o modificació dels projectes curriculars.

b) Planificar les diferents accions formatives relacionades amb les famílies professionals que s’impartisquen en el centre, en coordinació amb les conselleries competents corresponents.

c) Proposar al claustre els projectes curriculars.

d) Elaborar la programació didàctica, desenvolupar les activitats complementàries oportunes i preparar els recursos necessaris per a impartir-la, sota la coordinació i direcció de la direcció del departament.

e) Proposar a la direcció d’estudis la distribució entre els seus membres dels ensenyaments encomanats.

f) Col·laborar amb l’administració o, si és el cas, la secretaria del centre, en l’elaboració i actualització de l’inventari, així com proposar-li l’adquisició de material i d’equipament per al departament.

g) Vetlar pel compliment de la normativa i les directrius de l’equip directiu relacionades amb la seguretat i prevenció de riscos laborals.

h) Mantindre actualitzada la metodologia didàctica per a poder impartir els ensenyaments associats al Catàleg nacional de qualificacions professionals corresponents a cada família professional.

i) Organitzar, elaborar i realitzar les proves necessàries, corresponents als ensenyaments associats al Catàleg nacional de qualificacions professionals, que es determine realitzar en el centre integrat i, si és el cas, per a les persones candidates a qualsevol altra prova convocada per l’administració competent.

j) Participar en els procediments d’avaluació, reconeixement i acreditació de les competències professionals adquirides per experiència laboral o formació no formal.

k) Planificar i coordinar el mòdul de formació pràctica en centres de treball, relatiu als ensenyaments conduents a títols i certificats de professionalitat, o uns altres, si és el cas.

l) Potenciar, desenvolupar, aplicar i mantindre les noves tecnologies de la informació i comunicació, la innovació en R+D+I, així com la gestió de la qualitat en el seu àmbit respectiu.

m) Participar en els projectes i accions que el centre integrat desenvolupe d’R+D+I en col·laboració amb les empreses i els interlocutors socials, així com amb altres institucions i administracions. 

n) Participar en l’actualització i adaptació dels continguts dels títols i certificats de professionalitat de la família professional del departament a l’evolució del sistema productiu.

o) Elaborar propostes sobre els perfils professionals que demanen les empreses de l’entorn, amb la finalitat d’adequar la formació a les necessitats existents en el mercat de treball.

p) Col·laborar en la programació i aplicació d’activitats d’informació i orientació professional i en els estudis d’inserció laboral.

q) Col·laborar amb l’equip directiu en la implantació i desenvolupament del pla d’autoprotecció del centre o del pla d’emergència, segons siga el cas.

r) Elaborar, al final del curs, una memòria en la qual s’avalue el desenvolupament de la programació didàctica, dels processos d’ensenyament, de la pràctica docent i els resultats obtinguts pel departament, que hauran de quedar recollits en els plans de millora i dels projectes realitzats en les propostes de millora corresponents.

s) Participar en les accions o projectes de col·laboració amb els centres de referència nacional i observatoris de les professions i ocupacions, així com amb altres entitats, en l’anàlisi de l’evolució de l’ocupació i dels canvis tecnològics i organitzatius que es produïsquen en el sistema productiu de l’entorn.

t) Proposar la realització de convenis de col·laboració amb empreses privades o ens públics de projectes relacionats amb els ensenyaments que s’impartisquen en el seu centre.

u) D’altres que li atribuïsca la direcció del centre relacionades amb les funcions que li són pròpies, i que s’especificaren en el projecte funcional de centre.

 

**Article 26. Departament d****’informaci****ó i orientaci****ó educativa i professional**

1. El departament d’informació i orientació educativa i professional te entre els seus objectius i funcions els següents:

a) Proporcionar un servei d’informació i orientació professional sistemàtic i no discriminatori, i garantir que totes les persones puguen prendre decisions respecte a les seues possibilitats i necessitats de formació professional, en el marc d’una xarxa integrada d’informació i orientació.

b) Informar i orientar les persones usuàries per a facilitar l’accés, la mobilitat i el progrés en els itineraris formatius i professionals, en col·laboració amb el Servei Valencià d’Ocupació i Formació.

2. El departament d’informació i orientació educativa i professional col·laborarà amb aquells instituts d’Educació Secundària que tinguen adscrits per la seua àrea d’influència, en el desenvolupament de les funcions pròpies del departament relacionades amb la Formació Professional integrada.

3. Per a aconseguir els esmentats objectius i funcions, el departament d’informació i orientació educativa i professional incorporarà professorat de l’especialitat d’orientació educativa i, si és el cas, professionals dependents del Servei Valencià d’Ocupació i Formació capacitats per a exercir la funció d’informació i orientació professional.

4. Per a la composició i funcions del departament d’informació i orientació educativa i professional es tindrà en compte, a més del que es regula en aquest article, el que s’estableix, referent a això, en el Reglament orgànic i funcional dels instituts d’Educació Secundària, per al departament d’orientació acadèmica i professional, que es podrà ampliar, en virtut de la seua autonomia de gestió, en el que es determine en el projecte funcional de centre.

5. En els Centres Integrats Públics podran exercir la funció d’informació i orientació professional, en funció de les seues titulacions i de la formació específica, tant el personal dels cossos de catedràtics d’Ensenyament Secundari, professors d’Ensenyament Secundari i professors tècnics de formació professional dependents de la conselleria competent en matèria d’educació, com el dependent de l’organisme competent en matèria de formació professional, tant ocupacional com contínua, en els termes que s’establisquen reglamentàriament.

 

**Article 27. Departament de formació i orientació laboral**

1. Per a facilitar la consecució dels objectius i el desenvolupament de les funcions, en els centres integrats Públics de Formació Professional de la Comunitat Valenciana es crearà el departament de formació i orientació laboral.

2. El departament de formació i orientació laboral, donada la seua característica transversal en els cicles formatius de totes les famílies professionals, assegurarà la coordinació en temes inherents a la cerca d’ocupació, l’autoocupació i la inserció laboral.

3. Ateses les competències personals i socials de l’alumnat i donat l’aspecte transversal dels mòduls, el departament de formació i orientació laboral serà el responsable de definir, dinamitzar i coordinar el programa d’emprenedoria; a més, serà el responsable de liderar el programa d’innovació aplicada que el centre integrat haurà de definir en el seu projecte funcional.

4. El departament de formació i orientació laboral coordinarà, amb la resta de centres que imparteixen Formació Professional en la seua àrea funcional, els projectes d’emprenedoria i d’innovació aplicada que es planifiquen, de manera que es possibilite un projecte comú del territori.

 

**Article 28. Altres departaments**

1. Per a garantir un adequat desenvolupament de les funcions establides en el present decret, el Consell Social de cada centre decidirà els departaments que considera necessari disposar, a més dels recollits en aquest decret, per al millor desenvolupament de les funcions que tenen assignades. Per a això, tindran en compte el que estableix el projecte funcional aprovat i el crèdit horari assignat per a tasques de coordinació per la conselleria titular del centre.

2. Una vegada determinada la relació de departaments del centre, la comissió de coordinació pedagògica assignarà les funcions que els corresponen a cadascun d’aquests.

 

**Article 29. Direcció de departament**

1. Els departaments estaran coordinats i dirigits per una persona pertanyent al cos de catedràtics i catedràtiques de professorat d’Educació Secundària o professorat tècnic de Formació Professional, que serà nomenada de conformitat amb el procediment establit en la normativa que regula l’organització i el funcionament dels instituts d’Educació Secundària quan aquests impartisquen ensenyaments de Formació Professional.

2. Són funcions de la direcció de departament, a més de les assignades en la normativa vigent a les direccions de departament dels instituts d’Educació Secundària, les següents:

a) Participar en la comissió de coordinació pedagògica.

b) Participar en l’elaboració del projecte funcional del centre.

c) Col·laborar amb l’equip directiu en el foment de relacions amb les empreses i institucions.

d) Col·laborar, organitzar i coordinar les accions formatives en l’àmbit de la Formació Professional per a l’ocupació que els puguen correspondre.

e) Coordinar, junt amb la direcció d’estudis, la participació del departament en accions necessàries per a complir les funcions pròpies dels centres integrats Públics de Formació Professional i, específicament, en els procediments de reconeixement de la competència professional adquirida per experiència laboral o formació no formal.

f) Coordinar amb l’administració, o la secretaria, les tasques relatives a la confecció de l’inventari de les instal·lacions pròpies del departament.

 

**Article 30. Normes comunes de funcionament dels departaments**

1. Els membres del departament celebraran reunions per a revisar les qüestions relacionades amb les funcions que li són pròpies al departament i el desenvolupament ordinari dels processos d’ensenyament i aprenentatge, d’acord amb el que s’estableix en la normativa que regula l’horari del personal docent. Una vegada al mes, les reunions tindran per objecte avaluar el desenvolupament i grau d’execució de la programació didàctica i establir les mesures correctores necessàries.

2. Quan un professor o professora estiga adscrit a més d’un departament i existisca coincidència en la convocatòria de reunió, acreditarà l’assistència almenys a una d’aquestes.

3. El que s’haja tractat en aquestes reunions es recollirà en les actes corresponents, que seran redactades per la direcció del departament i aprovades pels components d’aquest.

 

**Article 31. Comissió de coordinació pedagògica**

1. La comissió de coordinació pedagògica és l’òrgan dels Centres Integrats de Formació Professional de titularitat pública amb funcions de caràcter pedagògic i de coordinació entre els subsistemes de Formació Professional.

2. La comissió de coordinació pedagògica estarà composta per:

a) La persona que ocupe la direcció del centre, la qual ostentarà la seua presidència.

b) Les persones que ocupen les direccions d’estudis.

c) Les persones que ocupen les direccions de departament del centre.

3. La comissió de coordinació pedagògica exercirà la seua actuació en els següents àmbits competencials:

a) Analitzar la coherència i qualitat del projecte funcional del centre integrat, els projectes curriculars de cicle formatiu, els projectes socioeducatius de programes formatius de qualificació bàsica, els projectes d’accions formatives de Formació Professional per a l’ocupació i les seues possibles modificacions en comparació amb l’oferta formativa del centre integrat inclosa en el pla d’actuació del centre integrat i els projectes en què participa, així com informar del resultat al claustre i al consell social.

b) Establir, oït el claustre, les directrius generals per a l’elaboració i revisió dels projectes curriculars de cicles formatius, els projectes socioeducatius de programes formatius de qualificació bàsica i els projectes d’accions formatives de Formació Professional per a l’ocupació, així com la coordinació d’aquests. Així mateix, es responsabilitzarà de la seua redacció i les seues revisions, així com de proposar al claustre la seua aprovació i el pla per a la seua avaluació.

c) Establir les directrius generals per a l’elaboració de les programacions didàctiques dels mòduls de les diferents ofertes formatives del centre, del pla d’informació i orientació educativa i professional i del pla d’acció tutorial.

d) Proposar al claustre la planificació general de les sessions d’avaluació, d’acord amb les decisions incloses en els projectes curriculars, i el calendari d’exàmens o proves extraordinàries.

e) Coordinar l’elaboració del pla d’acció tutorial i proposar-lo al ple del consell social per a la seua aprovació.

f) Establir les directrius generals per a l’elaboració del pla d’informació i orientació educativa i professional del centre integrat.

g) Fomentar l’avaluació de totes les activitats i projectes del centre i col·laborar amb les avaluacions que s’efectuen a iniciativa dels òrgans de govern d’aquest o de l’administració competent.

 

**Article 32. Equips docents**

1. Els equips docents estaran constituïts per tot el professorat que impartisca docència a un mateix grup d’alumnat. Estaran coordinats per la tutora o el tutor d’aquest. L’equip docent es reunirà, almenys, una vegada al mes per a realitzar el seguiment de l’ensenyament i l’aprenentatge de l’alumnat.

2. La direcció d’estudis coordinarà el treball de la tutoria i mantindrà les reunions periòdiques necessàries per al bon funcionament dels equips educatius i l’acció tutorial.

3. Són funcions dels equips docents:

a) Formular propostes a les direccions dels departaments de cara a l’elaboració de la programació.

b) Participar, sota la direcció de la tutora o del tutor, en la coordinació dels processos d’ensenyament-aprenentatge d’un mateix grup d’alumnat.

c) Promoure la investigació i la innovació educativa en l’àmbit de les seues competències.

d) Proposar al departament de família professional les activitats complementàries de l’ensenyament.

e) Analitzar els resultats d’aprenentatge de l’alumnat i acordar, si escau, mesures per a millorar-los.

f) Aportar informació sobre cada alumne o alumna per a la deguda orientació i assessorament al departament d’informació i orientació educativa i professional.

 

**Article 33. Tutores i tutors**

En l’àmbit de la Formació Professional del sistema educatiu:

1. Cada grup d’alumnat tindrà una tutora o un tutor o responsable dels següents mòduls: mòdul professional de formació en centres de treball, designat, preferentment, d’entre el professorat del grup del cicle formatiu; mòdul de formació en centres de treball de cada programa formatiu de qualificació bàsica, designat d’entre el professorat d’aquest segons la seua normativa específica.

2. La tutora o tutor seran designats per la direcció, d’entre el professorat del cicle que impartisca docència en el grup, a proposta de la direcció d’estudis i oïda la direcció del departament de la família professional d’acord amb els criteris establits pel claustre. La tutora o tutor dels programes formatius de qualificació bàsica seran designats segons el que es disposa en la seua normativa específica.

3. La tutoria i l’orientació de l’alumnat formaran part de la funció docent. Les activitats orientadores seran recollides en el pla d’acció tutorial.

4. La direcció d’estudis coordinarà el treball de les tutories i mantindrà les reunions periòdiques necessàries per al bon funcionament de l’acció tutorial.

5. L’horari de la tutoria, donat el seu caràcter lectiu, formarà part de l’horari de l’alumnat, mentre que en l’horari del professorat es reflectiran les hores d’atenció a la tutoria.

6. La tutora o tutor formarà part de la comissió de reclamació d’avaluació constituïda per a la revisió de les proves, exercicis i altres elements que van donar lloc a la qualificació reclamada i els criteris utilitzats per a avaluar-los.

7. Les tutores o els tutors exerciran les funcions establides amb caràcter general en l’article 48 del Decret 252/2019, de 29 de novembre, del Consell, o la normativa que el substituïsca, amb l’excepció que les mencions realitzades al departament d’orientació s’entendran referides al departament d’informació i orientació educativa i professional.

8. En el cas de les tutories responsables del mòdul professional de formació en centres de treball de cada cicle formatiu, li corresponen, a més, les següents funcions:

a) Assignar a l’alumnat els llocs formatius, atenent els criteris que prèviament determine l’equip docent del cicle formatiu o el programa formatiu de qualificació bàsica.

b) Establir contactes amb els centres de treball de l’entorn per a promoure nous concerts de col·laboració, així com mantindre relacions fluides que faciliten la inserció laboral de l’alumnat.

c) Orientar l’alumnat, en col·laboració amb el professorat de formació i orientació laboral i el departament d’informació i orientació educativa i professional, a l’inici de les pràctiques formatives, sobre els aspectes conduents a una òptima realització del mòdul professional de formació en centres de treball o del mòdul de pràctiques professionals no laborals.

d) Informar sobre la tramitació de renúncies, suspensions, exempcions i vetlar perquè aquestes es realitzen dins del termini i en la forma escaient.

e) Informar, al principi del curs, l’alumnat i els pares i mares o representants legals de l’alumnat menor d’edat, de tot allò que els concernisca en relació amb el desenvolupament del mòdul de formació en centres de treball o del mòdul de pràctiques professionals no laborals.

f) Elaborar les adaptacions curriculars en els casos que corresponga en col·laboració amb el departament d’informació i orientació educativa i professional oït l’equip educatiu.

g) Proposar a la direcció d’estudis i, si és el cas, a la persona que coordine els cicles, les sol·licituds de permisos extraordinaris per a la seua tramitació.

h) Avaluar el mòdul juntament amb l’equip docent, segons el que es preveu en la normativa que regule l’avaluació en els ensenyaments de Formació Professional.

9. En el cas de les tutories responsables de Formació Professional dual, caldrà atindre’s al que es disposa en la normativa pròpia d’aquesta modalitat de Formació Professional.

En l’àmbit del subsistema de Formació Professional per a l’ocupació, el règim de tutories, en els seus diversos aspectes, es regirà pel que s’estableix en la seua normativa específica, i en particular pel que es disposa en el Reial decret 694/2017, de 3 de juliol, pel qual es desplega la Llei 30/2015, de 9 de setembre, per la qual es regula el sistema de Formació Professional per a l’ocupació en l’àmbit laboral; el Reial decret 34/2008, de 18 de gener, pel qual es regulen els certificats de professionalitat, i el Reial decret 1529/2012, de 8 de novembre, pel qual es desplega el contracte per a la formació i l’aprenentatge i s’estableixen les bases de la Formació Professional Dual, pel que fa a les tutories vinculades al contracte, així com en les seues respectives normes de desplegament.

 

**Article 34. Personal tècnic d****’enlla****ç**

En els centres dependents de la conselleria competent en matèria de Formació Professional per a l’ocupació, el personal tècnic d’enllaçés el responsable de mantindre i agilitar la relació de les empreses i entitats col·laboradores amb el centre integrat, i desenvoluparà, entre altres, les funcions pròpies del seguiment, gestió i control de les accions de formació corresponents als programes de Formació Professional per a l’ocupació que es desenvolupen en el centre, així com aquelles altres que els siguen encomanades per raó del servei.

 

**Article 35. Personal que exercix les funcions d****’aplicaci****ó dels procediments d****’avaluaci****ó de les compet****ències professionals**

En els Centres Integrats públics i en els Centres Integrats Privats concertats autoritzats a aquest efecte, les funcions i els requisits del personal que realitze les funcions relatives als procediments d’avaluació de les competències professionals s’ajustarà al que establisca el desenvolupament normatiu de la Llei orgànica 5/2002, de 19 de juny, de les Qualificacions i de la Formació Professional.

 

**Índex** **▲**

 

TÍTOL III  
 Funcionament dels centres integrats   
 públics de formació professional

 

**Article 36. Col·laboració entre les administracions i agents socials. Pla d****’actuaci****ó pluriennal**

1. Les conselleries competents en matèria de Formació Professional del sistema educatiu i Formació Professional per a l’ocupació, en col·laboració amb les organitzacions empresarials i sindicals més representatives, junt amb les direccions dels Centres Integrats, i consultat el Consell Valencià de la Formació Professional, establiran un pla d’actuació pluriennal, com a màxim de quatre anys, per al conjunt dels centres integrats Públics de Formació Professional de la Comunitat Valenciana.

2. El pla d’actuació contemplarà les actuacions a desenvolupar per a complir les finalitats dels centres integrats Públics de Formació Professional, prenent en consideració les característiques del mercat de treball territorial i sectorial, així com aquelles directrius anuals contemplades en els plans d’acció per a l’ocupació nacional i autonòmica i els programes de desenvolupament econòmic o industrial per a un territori o comarca.

3. Les conselleries amb competències en la matèria Formació Professional del sistema educatiu i Formació Professional per a l’ocupació, així com els organismes i les entitats dependents de la Generalitat, hauran de prestar la seua col·laboració als centres integrats Públics de Formació Professional per al desenvolupament de les seues funcions.

 

**Índex** **▲**

 

CAPÍTOL I  
 Autonomia

 

**Article 37. L****’autonomia dels centres integrats P****úblics de Formaci****ó Professional**

Els Centres Integrats públics de Formació Professional disposaran d’un model específic de gestió pedagògica, organitzativa, econòmica i de personal que garantisca la seua autonomia, d’acord amb el que establisquen les conselleries competents en matèria de Formació Professional del sistema educatiu i Formació Professional per a l’ocupació, en el marc del que s’estableix en aquest decret.

 

**Índex** **▲**

 

CAPÍTOL II  
 Model de gestió pedagògica i organitzativa

 

**Article 38. L****’autonomia pedag****ògica i organitzativa**

1. El model de gestió pedagògica i organitzativa es concretarà en el desenvolupament del projecte funcional de centre i restants instruments previstos en el present capítol.

2. Sense perjudici de l’anterior, el projecte funcional de centre i qualssevol altres projectes i plans de centre hauran de subjectar-se als criteris que, si és el cas, fixe el pla d’actuacions per a la xarxa de Centres Integrats.

3. D’acord amb el principi d’autonomia dels Centres Integrats, en l’àmbit de la Formació Professional del sistema educatiu, el centre disposarà d’una bossa d’hores formada per la totalitat de la reducció o crèdit horari previst per la normativa vigent per a:

— L’exercici de la funció directiva.

— L’acompliment dels òrgans de coordinació docent.

— Les tutories, pel que respecta a les funcions vinculades al mòdul de formació en centres de treball.

— Qualssevol altres càrrecs o llocs.

4. Queda a la disposició de la direcció del centre la distribució de la bossa d’hores descrita en el punt anterior d’acord amb els criteris establits per la comissió de coordinació pedagògica i aprovats pel consell social.

5. Per acumulació de tasques en una part del curs, es permetrà que la direcció del centre, d’acord amb els criteris establits per la comissió de coordinació pedagògica i aprovats en el projecte funcional pel consell social, determine que la reducció horària prevista per a algun càrrec o funció es concentre en l’esmentat període, sense que en el còmput global puga superar-se el límit de crèdit horari que correspon al centre per la suma de crèdits horaris corresponents a cada funció, càrrec o lloc.

6. Les reduccions horàries que corresponguen a les tutores o els tutors, d’acord amb la legislació vigent, per a l’acompliment de les funcions de tutoria no vinculades al mòdul de formació en centres de treball no s’acumularan al crèdit horari del centre, als efectes indicats en els punts 3, 4 i 5, per tant, seran d’atribució exclusiva de la tutoria.

7. Així mateix, en virtut del principi d’autonomia organitzativa, la direcció del centre integrat, d’acord amb els criteris proposats per la comissió de coordinació pedagògica i aprovats en el projecte funcional pel consell social, podrà proposar la creació d’altres òrgans de coordinació diferents dels previstos en l’article 14.4, i atribuir la direcció o coordinació d’aquests al professorat que considere a càrrec del corresponent crèdit horari, sense que en el còmput global puga superar-se el límit de crèdit horari que correspon al centre assenyalat en l’Ordre 69/2015, de 25 de juny, o la normativa que la substituïsca. No obstant això, del seu acompliment no es derivarà la percepció de cap complement amb càrrec als pressupostos de les conselleries competents en matèria de Formació Professional del sistema educatiu i Formació Professional per a l’ocupació.

8. La informació sobre els òrgans de coordinació que es creen a l’empara del que s’estableix en l’apartat anterior es comunicarà a la direcció territorial d’educació corresponent. S’especificaran les funcions assignades, tant les específiques que s’hagen decidit com les que assumeixen dels altres òrgans de coordinació regulats en aquesta norma.

 

**Article 39. Projecte funcional del centre integrat**

1. El projecte funcional del centre és l’instrument fonamental en l’organització i planificació de l’activitat del centre integrat, que especificarà, entre altres, les qüestions següents:

a) Les directrius del consell social en les quals es basa.

b) Els objectius, procediments i indicadors d’avaluació del projecte.

c) El pla d’actuació del centre integrat.

d) El pla d’acció tutorial.

e) El pla d’informació i orientació educativa i professional.

f) El reglament de règim intern.

g) El pla d’igualtat i convivència.

h) El pla d’autoprotecció i mesures d’emergència.

i) qualssevol altres plans i projectes, procediments de gestió basats en processos de millora contínua i criteris organitzatius i de participació que hagen de regir la vida del centre.

2. El projecte funcional serà elaborat per l’equip directiu, amb l’aportació del claustre de professorat, seguint les directrius marcades per la comissió de coordinació pedagògica i pel consell social del centre integrat de Formació Professional.

3. El projecte funcional del centre serà aprovat i avaluat pel consell social, que establirà els mecanismes necessaris per a la seua revisió quan la seua avaluació ho aconselle.

El pla d’actuacions que, si és el cas, s’establisca per a la xarxa de Centres Integrats haurà de desenvolupar-se a través del projecte funcional del centre amb el control i autorització previ de la direcció general competent en matèria de Formació Professional del sistema educatiu o de la direcció general competent en matèria de Formació Professional per a l’ocupació, segons la seua dependència o adscripció.

4. El projecte funcional tindrà una duració pluriennal, encara que incorporarà a través del pla d’actuació de centre integrat aspectes d’abast anual.

5. Les conselleries competents en matèria de Formació Professional del sistema educatiu i Formació Professional per a l’ocupació vetlaran perquè les actuacions contemplades en els projectes funcionals dels Centres Integrats que depenguen d’aquestes s’adeqüen a les finalitats i funcions d’aquests en el marc de les seues respectives competències.

6. El projecte funcional del centre integrat serà divulgat dins i fora del centre, publicat en el tauler d’anuncis i en la seua pròpia pàgina web.

 

**Article 40. Pla d****’actuaci****ó del centre integrat**

1. L’equip directiu del centre integrat, oït el claustre de professorat i d’acord amb el seu projecte funcional, elaborarà i coordinarà un pla d’actuació del centre integrat per a cada curs acadèmic, que haurà de ser posteriorment aprovat pel consell social en l’última sessió del curs anterior o en la sessió inicial del curs corresponent i serà d’obligat compliment per a totes les persones que presten serveis en el centre integrat. Aquest pla d’actuació haurà de tindre en compte les directrius establides en el pla d’actuació pluriennal establit en l’article 36 de la present norma.

2. El pla d’actuació haurà d’incorporar:

a) Les activitats i serveis que prestarà el centre, els objectius que es persegueixen, les directrius per a aconseguir els objectius proposats i els procediments a desenvolupar, així com els indicadors per a valorar el compliment d’objectius en els diferents procediments.

b) Els plans de cadascun dels òrgans de coordinació constituïts en el centre, en els quals es registraran, així mateix, els objectius perseguits, les activitats a desenvolupar, els recursos humans i materials previstos per a això, el pressupost i els procediments de gestió, així com els mecanismes d’avaluació i altres aspectes requerits en procés de millora contínua.

c) La concreció curricular dins dels projectes educatius de cada cicle, el projecte socioeducatiu de cada programa formatiu de qualificació bàsica i el projecte de cada acció formativa de Formació Professional per a l’ocupació.

d) Les programacions didàctiques de cadascun dels mòduls professionals del conjunt de l’oferta formativa.

e) Les estratègies d’informació i orientació professional que vinculen la formació rebuda amb la inserció laboral i amb els mecanismes d’acreditació de les accions formatives.

f) La memòria econòmica i el pressupost anual del centre.

g) El calendari d’activitats formatives per a cadascun dels ensenyaments.

h) L’horari d’activitats lectives i no lectives organitzades en el centre.

i) Tots els altres projectes i plans que pretenga desenvolupar el centre.

 

**Índex** **▲**

 

CAPÍTOL III  
 Model de gestió economicofinancera

 

**Article 41. Gestió economicofinancera**

1. Per al finançament dels Centres Integrats Públics, les conselleries competents en matèria de Formació Professional del sistema educatiu i Formació Professional per a l’ocupació tindran en compte la normativa reguladora dels diferents ensenyaments. No s’admetrà la concurrència de subvencions, concerts o convenis per a finançar una mateixa acció formativa o servei i, en qualsevol cas, els centres que desenvolupen ofertes formatives sostingudes amb fons públics estaran subjectes a les obligacions específiques que es deriven de la legislació pressupostària i de les previstes en la Llei 38/2003, de 17 de novembre, general de subvencions i el que s’estableix per la Llei 1/2015, de 6 de febrer, de la Generalitat, d’Hisenda Pública, del Sector Públic Instrumental i de Subvencions, o la normativa que la substituïsca.

2. Les conselleries competents disposaran dels recursos econòmics necessaris per a garantir l’execució dels projectes funcionals de cada centre integrat, en funció de les seues respectives competències i d’acord amb el pla d’actuació de cada centre.

3. El finançament de la despesa corrent i inventariable dels centres dependents de la conselleria competent en matèria de Formació Professional del sistema educatiu serà a càrrec dels pressupostos de la Generalitat corresponents a aquesta conselleria.

En els centres dependents de la conselleria competent en matèria de Formació Professional del sistema educatiu, el material fungible necessari per a impartir l’oferta formativa de Formació Professional per a l’ocupació, així com les despeses de personal formador necessàries per a aquesta formació, serà a càrrec de la conselleria competent en matèria de Formació Professional per a l’ocupació.

4. El finançament de la despesa corrent i inventariable dels centres dependents de la conselleria competent en matèria de Formació Professional per a l’ocupació serà a càrrec dels pressupostos de la Generalitat corresponents a aquesta conselleria.

En els centres dependents de la conselleria competent en matèria de Formació Professional per a l’ocupació, el material fungible necessari per a impartir l’oferta formativa de cicles formatius de Formació Professional del sistema educatiu i programes formatius de qualificació bàsica serà a càrrec de la conselleria competent en matèria de Formació Professional del sistema educatiu. Així mateix, la conselleria competent en matèria de Formació Professional del sistema educatiu adscriurà a aquests centres el personal docent necessari per a impartir aquesta oferta formativa.

 

**Article 42. Ingressos de la gestió econòmica**

1. Sense perjudici de la normativa específica corresponent a cadascun dels ensenyaments impartits, constituiran ingressos dels Centres Integrats públics, que podran ser aplicats a despeses de funcionament, adquisició de béns, contractació d’obres, serveis i uns altres subministraments, en els termes establits per aquesta, la llei de pressupostos de l’exercici corresponent, o altres normes d’aplicació, els següents:

a) Els fons que, amb aquesta finalitat, se’ls lliuren, a proposta de les conselleries competents en matèria de Formació Professional del sistema educatiu i Formació Professional per a l’ocupació, mitjançant ordres de pagament en ferm i amb càrrec al pressupost anual d’aquesta o de qualsevol altra conselleria.

b) Els fons procedents de les transferències rebudes dels crèdits de despeses de qualsevol administració pública, institucions, institucions de la Unió Europea i organismes internacionals.

c) Els produïts per llegats, donacions, lliurament de productes en espècie, material fungible, equipaments per a l’aula o aula taller o qualsevol altra forma admissible en dret.

d) L’import de les ajudes, beques o premis atorgats per institucions, organismes i entitats públiques i privades, com a conseqüència del desenvolupament de projectes i accions d’innovació i investigació educativa o com a resultat de la participació del professorat i de l’alumnat en activitats didàctiques, culturals o esportives realitzades pel professorat i l’alumnat en el marc del pla anual d’actuacions del centre integrat.

e) Qualsevol altre ingrés que amb caràcter general corresponga als centres docents o, si és el cas, de Formació Professional per a l’ocupació.

f) Qualsevol altre ingrés derivat de prestació de serveis diferents dels gravats per les taxes i els preus públics.

g) Qualsevol altre ingrés establit per la llei de pressupostos vigent.

2. En matèria d’ingressos, la gestió econòmica dels Centres Integrats atendrà les peculiaritats que determine per a aquests la llei de pressupostos de la Generalitat en l’exercici corresponent.

 

**Article 43. Despeses de la gestió econòmica**

En matèria de despeses, la gestió econòmica dels Centres Integrats Públics atendrà les peculiaritats que es determinen per a aquests en la llei de pressupostos de la Generalitat de l’exercici corresponent, i en particular els següents:

1. En els centres dependents de la conselleria competent en matèria de Formació Professional del sistema educatiu es consideren les següents despeses:

a) Les despeses de funcionament que tinguen el seu origen en els ingressos esmentats en l’article anterior es justificaran mitjançant la rendició d’un únic compte de gestió anual per la persona titular de la direcció del centre, amb l’aprovació prèvia d’aquest pel respectiu consell social. Els Centres Integrats posaran a la disposició de l’Administració educativa els comptes de gestió anual que els siguen requerits.

b) Les despeses de funcionament inclouran, a més de les contingudes en el capítol II de la vigent classificació econòmica de l’estat de despeses de la Generalitat, les destinades a l’adquisició de mobiliari i equips didàctics del mateix centre, que es corresponen amb els següents articles de despesa, d’acord amb l’esmentada classificació econòmica de l’estat de despeses de la Generalitat, següents:

— 6.2 Inversió nova associada al funcionament operatiu dels serveis.

— 6.3 Inversió de reposició associada al funcionament operatiu dels serveis.

2. En els centres dependents de la conselleria competent en matèria de Formació Professional per a l’ocupació: el finançament de la despesa corrent dels centres dependents de la conselleria competent en matèria de Formació Professional per a l’ocupació serà a càrrec dels pressupostos de la Generalitat corresponents a aquesta conselleria. Igualment, aniran a càrrec seu les despeses derivades de la impartició de la Formació Professional per a l’ocupació en els centres dependents de la conselleria competent en matèria d’educació.

 

**Índex** **▲**

 

TÍTOL IV  
 Accions formatives en els centres integrats públics

 

**Article 44. Les ofertes formatives en els Centres Integrats públics**

1. Els centres integrats Públics de Formació Professional impartiran les ofertes referides al Catàleg Nacional de Qualificacions Professionals, tant de títols de Formació Professional com de certificats de professionalitat i programes d’especialització.

a) L’oferta de títols de Formació Professional es realitzarà d’acord amb la normativa estatal i autonòmica vigent de l’administració competent en matèria de Formació Professional del sistema educatiu.

b) L’oferta de certificats de professionalitat es realitzarà d’acord amb la normativa estatal i autonòmica vigent de l’administració competent en matèria de Formació Professional per a l’ocupació.

c) L’oferta de cursos d’especialització es realitzarà d’acord amb la normativa de desplegament que corresponga.

2. Els centres integrats Públics de Formació Professional també podran impartir altres accions formatives d’oferta no vinculades al Catàleg Nacional de Qualificacions Professionals, amb l’autorització prèvia de la direcció general competent corresponent.

3. A demanda del mateix centre, de titularitat pública, o per decisió de l’administració competent, els Centres Integrats públics de Formació Professional podran oferir, en la modalitat d’oferta parcial, mòduls formatius associats a unitats de competència que amb caràcter general configuren una qualificació completa i, de manera extraordinària, mòduls formatius no associats a unitats de competència per a facilitar una formació complementària a l’alumnat en finalitzar els seus estudis de Formació Professional, millorar les expectatives d’ocupabilitat d’antics alumnes que hagen finalitzat els seus estudis sense obtindre una qualificació professional o afavorir la qualificació i formació permanent d’adults en l’àmbit de la Formació Professional.

4. Els centres integrats Públics de Formació Professional podran impartir, així mateix, altres accions formatives de demanda no vinculades al Catàleg Nacional de Qualificacions Professionals, relacionades amb les famílies professionals que s’imparteixen en el centre que donen resposta a les necessitats específiques de formació d’empresaris i empresàries i treballadors i treballadores, que poden ser requerides pel sector socioproductiu de la Comunitat Valenciana, amb l’autorització prèvia de l’òrgan competent de l’administració titular del centre.

5. Les ofertes formatives de títols de Formació Professional del sistema educatiu, programes formatius de qualificació bàsica, cursos d’especialització, l’oferta parcial esmentada en l’apartat 3 i de certificats de professionalitat han de ser autoritzades per les administracions competents i s’impartiran sota el principi d’integració de les ofertes i de l’aprofitament dels recursos.

6. El Centre Integrat Públic impartirà les diferents ofertes formatives en les modalitats presencial o semipresencial i en els horaris que possibiliten l’accés de les persones interessades, particularment dels col·lectius de persones treballadores, d’acord amb les directrius que s’establisquen.

 

**Índex** **▲**

 

TÍTOL V  
 Drets, deures i participació social de l’alumnat   
 i dels seus representants legals en els centres integrats públics

 

**Article 45. Associacions de l****’alumnat i consell de delegats i delegades**

Es reconeix el dret a la participació de l’alumnat a través de les associacions d’alumnes que es constituïsquen en els centres integrats Públics de Formació Professional, a l’efecte de la qual els òrgans unipersonals i òrgans de coordinació i govern del centre mantindran les necessàries relacions de col·laboració amb aquestes associacions.

La composició i funcions del consell de delegats o delegades, així com l’elecció de delegats o delegades i subdelegats o subdelegades, les seues funcions i atribucions seran les assenyalades en la normativa que regula l’organització i el funcionament dels centres públics que imparteixen ensenyaments d’Educació Secundària Obligatòria, Batxillerat i Formació Professional.

 

**Article 46. Associacions de mares, pares i representants legals de l****’alumnat menor d****’edat**

Es reconeix el dret a la participació de mares, pares i representants legals de l’alumnat menor d’edat a través de les associacions que es constituïsquen en els centres integrats Públics de Formació Professional. A aquest efecte, els òrgans unipersonals i òrgans de coordinació i govern del centre mantindran les necessàries relacions de col·laboració amb aquestes associacions.

 

**Article 47. Drets i deures**

Els drets i deures de l’alumnat, els pares, mares o tutors de l’alumnat en l’àmbit de la convivència seran els establits en el Decret 39/2008, de 4 d’abril, del Consell, sobre la convivència en els centres docents no universitaris sostinguts amb fons públics i sobre els drets i deures de l’alumnat, pares, mares, tutors o tutores, professorat i personal d’administració i serveis, o en la normativa que el substituïsca.

 

**Índex** **▲**

 

TÍTOL VI  
 Avaluació dels centres integrats públics

 

CAPÍTOL I  
 Avaluació interna

 

**Article 48. Avaluació interna del funcionament**

1. Els Centres Integrats públics avaluaran el seu propi funcionament, cadascun dels plans i activitats que es duguen a terme i els resultats aconseguits al final de cada curs.

2. Els òrgans de govern i de coordinació del Centre Integrat públic impulsaran en l’àmbit de les seues competències la realització d’un procés d’autoavaluació, l’efecte de la qual es recollirà en la memòria anual: el nivell de compliment dels objectius previstos en cadascun dels plans i projectes que componen el pla d’actuació del centre, les mesures de correcció aplicables i els procediments per a desenvolupar-les, així com tots aquells aspectes que s’hagen de considerar en el següent pla d’actuació del centre.

3. El Consell Social del Centre Integrat públic avaluarà, al final de cada curs, el pla d’actuació del centre, el desenvolupament de les activitats complementàries, l’evolució del rendiment escolar de l’alumnat i l’eficàcia en la gestió de recursos, respectant, en tot cas, els aspectes docents que competeixen al claustre de professorat. El Consell Social podrà demanar assessorament o informes dels òrgans de govern i de coordinació del centre integrat, així com de la Inspecció d’Educació i del personal tècnic d’enllaç.

4. El claustre de professorat avaluarà, al final de cada curs, el projecte curricular de cada cicle formatiu, el projecte socioeducatiu de cada programa formatiu de qualificació bàsica, el projecte de cada acció formativa de Formació Professional per a l’ocupació, el procés d’ensenyament-aprenentatge i l’evolució del rendiment acadèmic. Igualment, avaluarà tots els aspectes docents inclosos en el projecte funcional del centre integrat i en el pla d’actuació d’aquest. La comissió de coordinació pedagògica proposarà al claustre el pla per a realitzar aquesta avaluació.

5. Per a facilitar l’avaluació del funcionament dels Centres Integrats públics, les conselleries competents en matèria de Formació Professional del sistema educatiu i Formació Professional per a l’ocupació elaboraran models i indicadors d’avaluació.

 

**Índex** **▲**

 

CAPÍTOL II  
 Avaluació externa

 

**Article 49. Col·laboració en l****’avaluaci****ó del Pla d****’actuacions**

Les conselleries competents en matèria de Formació Professional del sistema educatiu i Formació Professional per a l’ocupació, en col·laboració amb els agents econòmics i socials representats en el Consell Valencià de Formació Professional, podran planificar conjuntament el procés d’avaluació del Pla d’actuacions de Centres Integrats públics a la Comunitat Valenciana.

 

**Article 50. Avaluació dels ensenyaments impartits**

Les conselleries competents en matèria de Formació Professional del sistema educatiu i en matèria de Formació Professional per a l’ocupació podran establir, en l’àmbit de les seues competències, programes d’avaluació periòdica dels centres integrats Públics de Formació Professional, que hauran de prendre en consideració les circumstàncies en les quals s’imparteixen els diferents ensenyaments i els recursos humans i materials amb els quals compten, així com el procediment d’anàlisi dels resultats obtinguts, l’elaboració de propostes de millora i l’aplicació de principis de qualitat.

 

**Article 51. Exercici de la funció inspectora**

1. Correspon a la conselleria competent en matèria de Formació Professional del sistema educatiu la inspecció dels centres integrats Públics de Formació Professional que estiguen sota la seua dependència a través de la Inspecció d’Educació. La supervisió de les accions formatives de Formació Professional per a l’ocupació correspondrà a la direcció territorial competent en matèria de Formació Professional per a l’ocupació.

2. Correspon a la Inspecció d’Educació i a la direcció territorial competent en matèria de Formació Professional per a l’ocupació participar en l’avaluació externa dels Centres Integrats públics, amb la col·laboració dels òrgans col·legiats i unipersonals de govern, els òrgans de coordinació i les entitats que determina el títol V del present reglament.

3. Per a l’avaluació dels centres integrats Públics de Formació Professional, l’exercici de la funció inspectora haurà de tindre en compte les conclusions, recomanacions i propostes de millora obtingudes en les anteriors avaluacions, els resultats de l’avaluació interna del centre integrat, així com el context socioeconòmic i els recursos de què disposa. L’avaluació s’efectuarà sobre els processos formatius i sobre els resultats obtinguts, tant quant a l’organització, gestió i funcionament, com al conjunt de les activitats d’ensenyament i aprenentatge.

 

**Article 52. Informació de l****’avaluaci****ó externa**

Els resultats específics de l’avaluació externa realitzada seran comunicats al consell social i al claustre de professorat de cada centre integrat. Així mateix, es faran públiques les conclusions generals derivades dels resultats de l’avaluació externa dels centres integrats Públics de Formació Professional.

 

**Índex** **▲**

 

DISPOSICIONS ADDICIONALS

 

**Primera. Adscripció de centres docents públics que imparteixen ensenyaments de Formació Professional del sistema educatiu a centres integrats Públics de Formació Professional**

La conselleria competent en matèria de Formació Professional del sistema educatiu, mitjançant una resolució conjunta de les direccions generals competents en matèria de Formació Professional i de centres docents, podrà adscriure centres docents públics que impartisquen Formació Professional del sistema educatiu a Centres Integrats Públics en funció de criteris de caràcter sectorial o geogràfic, a l’efecte de desenvolupar accions conjuntes en matèria d’informació i orientació professional, formació del professorat, col·laboració en procediments d’avaluació, reconeixement i acreditació de competències professionals a través d’experiència laboral o de vies no formals de formació, utilització d’espais dels uns o els altres, oferta integrada de Formació Professional i qualsevol altres supòsits que es determinen.

 

**Segona. Capacitacions i carnets professionals**

Els centres integrats Públics de Formació Professional podran desenvolupar accions encaminades a l’obtenció de carnets professionals, certificats de capacitació professional o qualsevol altre tipus d’habilitació que siga competència de la Generalitat i per a la qual estiguen autoritzats.

 

**Tercera. Autorització de les ofertes formatives no vinculades al Catàleg nacional de qualificacions professionals**

La direcció del centre presentarà a l’administració titular d’aquest una proposta raonada de les ofertes formatives no vinculades al Catàleg nacional de qualificacions professionals. L’autorització d’aquestes es realitzarà per una resolució de la direcció general competent en formació.

 

**Índex** **▲**

 

DISPOSICIÓ DEROGATÒRIA

 

**Única. Derogació normativa**

Queda derogat el Decret 115/2008, d’1 d’agost, del Consell, pel qual es regulen els centres integrats de Formació Professional a la Comunitat Valenciana i totes les disposicions d’igual o inferior rang que s’oposen al que es disposa en el present decret.

 

**Índex** **▲**

 

DISPOSICIONS FINALS

 

**Primera. Modificació de l****’article 5 del Decret 176/2014, de 10 d****’octubre, del Consell, pel qual es regulen els convenis que subscriga la Generalitat i el seu registre**

S’afigen els paràgrafs h), i) i j) a l’apartat 2 de l’article 5 del Decret 176/2014, de 10 d’octubre, del Consell, que queda redactat en els següents termes:

«Article 5. Negocis exclosos

1. No podran adoptar la forma de conveni els negocis onerosos, qualsevol que siga la seua naturalesa jurídica, subscrits pels ens i òrgans enumerats en l’apartat 1 de l’article anterior, que per la seua naturalesa o objecte es troben sotmesos a la legislació vigent en matèria de contractes del sector públic.

2. Seran regits per la seua normativa específica, i es troben exclosos de l’aplicació del present decret, els negocis jurídics següents:

a) Els convenis i acords col·lectius de treball.

b) Els convenis urbanístics.

c) Els convenis que suposen acabament convencional dels procediments administratius.

d) La sol·licitud d’ajudes de la Unió Europea i l’adhesió a convenis de cooperació entre socis d’un projecte europeu posteriors a l’aprovació del cofinançament comunitari.

e) Els contractes programa.

f) Els encàrrecs de gestió a ens que tinguen atribuïda la condició de mitjà propi i servei tècnic de la Generalitat.

g) Els convenis i acords sobre transferència de funcions i serveis que subscriga la Generalitat amb altres administracions públiques.

h) Els convenis de col·laboració per al desenvolupament de projectes de Formació Professional dual del sistema educatiu de la Comunitat Valenciana.

i) Els convenis de col·laboració per al desenvolupament del mòdul professional de Formació en centres de treball.

j) En l’àmbit de la formació professional per a l’ocupació els convenis de col·laboració per al desenvolupament del mòdul de formació pràctica en centres de treball vinculats a certificats de professionalitat, i les pràctiques professionals no laborals en empreses previstes en accions formatives no vinculades a certificats de professionalitat dirigides a persones desocupades.

3. Quan de conformitat amb el que disposa la legislació vigent en matèria de contractació del sector públic calga la tramitació d’un contracte cofinançat per varies conselleries, per ser de l’interés de totes aquestes, se subscriurà el conveni oportú entre els departaments afectats, el qual no se subjectarà als tràmits previstos en el present decret. Aquests convenis inclouran necessàriament referència als percentatges de finançament i a la competència per a tramitar l’expedient de contractació oportú.

4. Els encàrrecs de gestió entre òrgans administratius o organismes públics de la Generalitat, a què es refereix la normativa estatal bàsica en matèria de procediment administratiu, hauran de formalitzar-se mitjançant un acord exprés dels òrgans o ens intervinents, sense que aquest se sotmeta al règim contingut en el present decret. L’instrument de formalització de l’encàrrec de gestió, així com la seua resolució, hauran de ser publicades, per a la seua eficàcia, en el *Diari Oficial de la Generalitat Valenciana*.»

 

**Segona. Modificació de l****’Ordre 78/2010, de 27 d****’agost, per la qual es regulen determinats aspectes de l****’ordenaci****ó i organitzaci****ó acad****èmica dels cicles formatius de Formaci****ó Professional del sistema educatiu en l****’àmbit territorial de la Comunitat Valenciana**

S’afig a l’Ordre 78/2010, de 27 d’agost, per la qual es regulen determinats aspectes de l’ordenació i organització acadèmica dels cicles formatius de Formació Professional del sistema educatiu en l’àmbit territorial de la Comunitat Valenciana, la disposició addicional única, que queda redactada en els següents termes:

«Disposició addicional única. Cursos d’especialització dels cicles formatius

1. Amb la finalitat de facilitar l’aprenentatge al llarg de la vida, la conselleria competent en matèria d’educació podrà establir cursos d’especialització que complementen les competències recollides en els currículums dels cicles formatius.

2. La direcció general competent en matèria de Formació Professional determinarà en quins centres educatius dependents de la conselleria es desenvoluparan aquests cursos.

3. Es faculta la direcció general competent en matèria de Formació Professional a emetre les resolucions i instruccions necessàries per al desenvolupament dels cursos d’especialització.

4. Per a l’organització d’aquests cursos d’especialització es podran establir convenis de col·laboració amb empreses o institucions.

5. La direcció general competent en matèria de Formació Professional expedirà el certificat acadèmic a les persones que hagen superat un curs d’especialització i acreditarà, si escau, les respectives unitats de competència del Catàleg nacional de qualificacions professionals.»

 

**Tercera. Modificació del Decret 74/2019, de 24 de maig, del Consell, de determinació dels requisits i el procediment d****’aprovaci****ó de l****’oferta integrada de Formaci****ó Professional en instituts d****’Educaci****ó Secund****ària autoritzats**

L’article 6.2.a del Decret 74/2019 queda redactat de la següent manera:

«2. L’expedient d’autorització podrà iniciar-se:

a) Per iniciativa d’un IES, haurà d’emplenar-se per part del director o directora del centre una sol·licitud acompanyada dels següents documents:

1r. Justificació de la necessitat d’oferir el certificat o certificats de professionalitat sol·licitats.

2n. Informe en el qual es faça constar i es justifique que es disposa dels espais, franja horària i dotació necessària per a impartir-los, i si és el cas, la relació del professorat que tinga manca o insuficiència d’horari lectiu, en aplicació del que s’estableix en la disposició addicional cinquena del Decret 220/2017, de 29 de desembre, del Consell, pel qual es regula la borsa d’ocupació temporal de personal expert docent i s’aproven les bases del procediment de selecció i nomenament per a la realització d’accions formatives en les quals participe «LABORA Servei Valencià d’Ocupació i Formació». S’informarà, a més, que no condiciona l’oferta de Formació Professional del sistema educatiu del centre.

3r. Una previsió d’empreses en les quals l’alumnat de Formació professional per a l’ocupació podran realitzar les pràctiques no laborals, justificant que l’esmentada previsió no condicionarà l’oferta de llocs per als mòduls de formació en centres de treball (FCT) per a l’alumnat dels cicles formatius de la mateixa família professional.

4t. Certificat del secretari o secretària del centre en el qual es faça constar que la proposta de sol·licitud ha sigut presentada al Consell Escolar del Centre, i on s’indique la data de la sessió i dictamen, favorable o desfavorable cap a la proposta, del Consell Escolar.

Aquesta sol·licitud es remetrà a la direcció general competent en matèria de Formació Professional del sistema educatiu tenint en consideració el que s’estableix en l’article 5.a i 5.b del present decret. La direcció general competent en matèria de Formació Professional del sistema educatiu podrà sol·licitar un informe de conveniència a la Inspecció d’Educació.»

 

**Quarta. Aplicació supletòria**

En tot allò no previst en aquesta norma, serà aplicable el Decret 252/2019, de 29 de novembre, del Consell, de regulació de l’organització i el funcionament dels centres públics que imparteixen ensenyaments d’Educació Secundària Obligatòria, Batxillerat i Formació Professional, o normativa que els substituïsca, sempre que no s’opose o resulte incompatible amb el present decret.

 

**Cinquena. Habilitació per al desplegament normatiu**

S’autoritza el conseller o consellera competent en matèria de Formació Professional del sistema educatiu i el conseller o consellera competent en matèria de Formació Professional per a l’ocupació, mitjançant una proposta conjunta, a desplegar el que es disposa en el reglament que s’aprova pel present decret, així com a regular totes les qüestions que es deriven de la seua aplicació.

 

**Sisena. Rang normatiu d****’ordre**

La modificació introduïda per la disposició final segona té rang normatiu d’ordre, i queda autoritzat el titular amb competències en matèria d’educació per a la modificació i derogació.

 

**Setena. Entrada en vigor**

Aquest decret entrarà en vigor l’endemà de la publicació en el *Diari Oficial de la Generalitat Valenciana*.

 

**Índex** **▲**

 

Xixona, 3 de desembre de 2021

 

El president de la Generalitat,

XIMO PUIG I FERRER

 

El conseller d’Educació, Cultura i Esport,

Vicent Marzà i Ibáñez

 

El conseller d’Economia Sostenible,   
 Sectors Productius, Comerç i Treball,

Rafael Climent González

 

 

 

---

****[1]****Els punts 3 i 4 de l’article 14 es modifiquen per l’article 2.2 del [**Decret 14/2023, de 17 de febrer, del Consell**](https://dogv.gva.es/va/eli/es-vc/d/2023/02/17/14/), pel qual es modifica el Decret 74/2019, de 24 de maig, del Consell, el Decret 193/2021, de 3 de desembre, del Consell i l'Ordre 2/2021, de 25 de novembre, conjunta, de la Conselleria d'Educació, Cultura i Esport i de la Conselleria d'Economia Sostenible, Sectors Productius, Comerç i Treball, que regulen l'oferta integrada de formació professional en instituts d'Educació Secundària autoritzats (DOGV núm. 9538 de 21.02.2023).


Còpia Permalink ELI